title: 2007/795/KE: Deċiżjoni tal-Kummissjoni ta’ l- 4 ta’ Diċembru 2007 dwar il-kontribuzzjoni finanzjarja mill-Komunità, għas-sena 2007, għal studji, valutazzjonijiet u stimi ta’ l-impatt li jkopru l-oqsma tas-sigurtà ta’ l-ikel, is-saħħa u l-benesseri ta’ l-annimali u ż-żooteknika

text:
               7.12.2007

               MT

               Il-Ġurnal Uffiċjali ta’ l-Unjoni Ewropea

               L 322/34

         DEĊIŻJONI TAL-KUMMISSJONI
   ta’ l-4 ta’ Diċembru 2007
   dwar il-kontribuzzjoni finanzjarja mill-Komunità, għas-sena 2007, għal studji, valutazzjonijiet u stimi ta’ l-impatt li jkopru l-oqsma tas-sigurtà ta’ l-ikel, is-saħħa u l-benesseri ta’ l-annimali u ż-żooteknika
   (2007/795/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (1), u b’mod partikolari l-Artikolu 20 tagħha,
   Billi:

               (1)

               Skond id-Deċiżjoni 90/424/KEE, il-Komunità għandha twettaq, jew tgħin lill-Istati Membri jew lill-organizzazzjonijiet internazzjonali biex iwettqu, il-miżuri tekniċi u xjentifiċi meħtieġa għall-iżvilupp tal-leġiżlazzjoni veterinarja tal-Komunità u għall-iżvilupp ta’ l-edukazzjoni jew it-taħriġ veterinarju.

               (2)

               L-istudji, il-valutazzjonijiet ta’ l-impatt kif ukoll l-evalwazzjonijiet sistematiċi u f’waqthom tal-programmi ta’ nefqa fl-oqsma tas-sigurtà ta’ l-ikel, is-saħħa u l-benesseri ta’ l-annimali u ż-żooteknika huma essenzjali biex jitwettqu dawn il-miżuri u se jappoġġjaw ukoll l-azzjonijiet identifikati fil-Pjan ta’ Azzjoni tal-Komunità dwar il-Protezzjoni u l-Benesseri ta’ l-Annimali 2006-2010.

               (3)

               Il-ħidmiet kollha individwali huma suġġetti għal kuntratti speċifiċi taħt il-kuntratt ta’ qafas ta’ evalwazzjoni li għalih tnediet sejħa għall-offerti fl-2004. Dawn il-kuntratti speċifiċi għandhom jiġu ffirmati bejn il-Kummissjoni u l-kuntrattur magħżul kif definit fil-kuntratt ta’ qafas.

               (4)

               L-istudji, il-valutazzjonijiet u l-istimi ta’ l-impatt li jkopru l-oqsma tas-sigurtà ta’ l-ikel, is-saħħa u l-benesseri ta’ l-annimali u ż-żooteknika għandhom jifformaw parti mill-iżvilupp ulterjuri tal-leġiżlazzjoni veterinarja tal-Komunità u mill-iżvilupp ta’ l-edukazzjoni jew it-taħriġ veterinarju u se jappoġġjaw ukoll l-azzjonijiet identifikati fil-Pjan ta’ Azzjoni tal-Komunità dwar il-Protezzjoni u l-Benesseri ta’ l-Annimali 2006-2010.

               (5)

               Għalhekk huwa xieraq li l-Komunità tiffinanzja għas-sena 2007, l-istudji, il-valutazzjonijiet u l-istimi ta’ l-impatt, li jkopru l-oqsma tas-sigurtà ta’ l-ikel, is-saħħa u l-benesseri ta’ l-annimali u ż-żooteknika. L-ammont massimu li għandu jiġi allokat għal dawn l-azzjonijiet irid ikun speċifikat.

               (6)

               Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali.

         IDDEĊIDIET KIF ĠEJ:
   Artikolu

      L-azzjonijiet imsemmija fl-Anness huma approvati u għandhom jiġu ffinanzjati permezz tal-linja tal-baġit 17 04 02 01 tal-baġit tal-Komunitajiet Ewropej għall-2007 sa massimu ta’ EUR 700 000.

      Magħmula fi Brussell, 4 ta’ Diċembru 2007.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 224, 18.8.1990, p. 19. Id-Deċiżjoni kif emendata l-aħħar bir-Regolament (KE) Nru 1791/2006 (ĠU L 363, 20.12.2006, p. 1).

      ANNESS

         Qasam: Is-sigurtà ta’ l-ikel, is-saħħa u l-benesseri ta’ l-annimali u ż-żooteknika.

         Bażi legali: Id-Deċiżjoni tal-Kunsill 90/424/KEE tas-26 ta’ Ġunju 1990 dwar l-infiq fil-qasam veterinarju.

         L-għanijiet politiċi: Il-Pjan ta’ Azzjoni tal-Komunità dwar il-Protezzjoni u l-Benesseri ta’ l-Annimali 2006–2010 (1) identifika bosta oqsma ta’ azzjoni b’mod partikolari t-titjib ta’ l-istandards minimi eżistenti għall-protezzjoni u l-benesseri ta’ l-annimali u l-introduzzjoni ta’ indikaturi standardizzati għall-benesseri ta’ l-annimali. Rigward it-trasport ta’ l-annimali, il-parir minn esperti xjentifiċi jindika li jinħtieġu regoli ġodda u xierqa dwar il-ħinijiet ta’ l-ivvjaġġar u d-densitajiet tat-tagħbija. Il-Kummissarju Kyprianou għalhekk ħabbar bosta drabi bħalma għamel matul il-Kunsill ta’ l-Agrikultura f’Ottubru 2007 li l-Kummissjoni qed tistudja din il-kwistjoni bl-għan li tipproponi reviżjoni tar-Regolament tal-Kunsill (KE) Nru 1/2005 (2) fl-2009.
      Fir-rigward ta’ l-ittikkettjar tal-benesseri ta’ l-annimali, il-Pjan ta’ Azzjoni jitlob lill-Kummissjoni biex tippreżenta rapport dwar il-possibbiltà ta’ skema obbligatorja ta’ ttikkettjar għal-laħam tat-tiġieġ u l-prodotti tal-laħam ibbażata fuq il-konformità ma’ l-istandards tal-benesseri ta’ l-annimali u biex tressaq rapport lill-Kunsill u lill-Parlament dwar l-applikazzjoni ulterjuri ta’ indikaturi li jistgħu jitkejlu fil-leġiżlazzjoni tal-Komunità għall-benesseri ta’ l-annimali. Barra minn hekk, il-Kunsill stieden lill-Kummissjoni f’Mejju 2007 (3) biex tippreżenta rapport lill-Kunsill dwar l-ittikkettjar tal-benesseri ta’ l-annimali biex ikun jista’ jsir dibattitu fil-fond dwar dan is-suġġett. Għal dawn ir-raġunijiet jeħtieġ li jiġi ppreżentat studju usa’ dwar l-impatt ta’ l-ittikkettjar tal-benesseri ta’ l-annimali u dwar Ċentru ta’ Referenza għall-Benesseri ta’ l-Annimali li jista’ jservi ta’ entità Ewropea ta’ koordinament għall-inizjattivi differenti marbuta mal-benesseri ta’ l-annimali (standardizzazzjoni/ċertifikazzjoni ta’ l-indikaturi tal-benesseri, skemi ta’ verifika, databases li għandhom x’jaqsmu ma’ tikketti ċċertifikati eżistenti).

         Ħidmiet assenjati: Diversi tipi ta’ studji u servizzi oħra li jappoġġjaw it-tfassil u t-tħejjija tal-proposti tal-Kummissjoni.
      Studji u servizzi oħra li jappoġġjaw l-implimentazzjoni tal-Pjan ta’ Azzjoni tal-Komunità dwar il-Protezzjoni u l-Benesseri ta’ l-Annimali 2006–2010 ġew skedati għall-2007, b’mod partikolari għat-tħejjija ta’ valutazzjonijiet ta’ l-impatt li għandhom x’jaqsmu mat-trasport ta’ l-annimali, it-tbiċċir u t-tħejjija ta’ rapport dwar l-ittikkettjar tal-benesseri ta’ l-annimali kif mitlub mill-Kunsill.

         Approprjazzjonijiet 2007: 17 04 02 01 – Miżuri oħra fil-qasam veterinarju, tal-benesseri ta’ l-annimali u s-saħħa pubblika: EUR 700 000.

         Għadd ta’ azzjonijiet speċifiċi mħejjija: bejn wieħed u ieħor erbgħa.
      L-azzjonijiet kollha għandhom jiġu rregolati bir-regoli komuni għall-akkwisti pubbliċi u se jitwettqu permezz ta’ kuntratti speċifiċi taħt kuntratt ta’ qafas. Il-kuntratti speċifiċi se jiġu ffirmati matul l-aħħar kwart ta’ l-2007.

         (1)  Komunikazzjoni mill-Kummissjoni lill-Parlament Ewropew u lill-Kunsill dwar Pjan ta’ Azzjoni tal-Komunità dwar il-Protezzjoni u l-Benesseri ta’ l-Annimali 2006–2010, COM(2006) 13 finali.

         (2)  ĠU L 3, 5.1.2005, p. 1.

         (3)  Konferenza dwar “Il-Benesseri ta’ l-Annimali” – Titjib permezz ta’ l-Ittikkettjar? - Konklużjonijiet tal-Kunsill, http://www.consilium.europa.eu/ueDocs/cms_Data/docs/pressData/en/agricult/94008.pdf


title: Id-Deċiżjoni tal-Kunsill 2004/75/CFSP tal-11 ta' Diċembru 2003 dwar il-konklużjoni tal-Ftehim bejn l-Unjoni Ewropea u r-Repubblika tal-Maċedonja li qabel kienet il-Jugoslavja dwar l-istat u l-attivitajiet tal-Missjoni tal-Pulizija ta' l-Unjoni Ewropea (EUPOL Proxima) fir-Repubblika tal-Maċedonja li qabel kienet il-Jugoslavja

text:
Avviż Legali Importanti

|

32004D0075

Official Journal L 016 , 23/01/2004 P. 0065 - 0065

		Id-Deċiżjoni tal-Kunsill 2004/75/CFSPtal-11 ta' Diċembru 2003dwar il-konklużjoni tal-Ftehim bejn l-Unjoni Ewropea u r-Repubblika tal-Maċedonja li qabel kienet il-Jugoslavja dwar l-istat u l-attivitajiet tal-Missjoni tal-Pulizija ta' l-Unjoni Ewropea (EUPOL Proxima) fir-Repubblika tal-Maċedonja li qabel kienet il-JugoslavjaIL-KUNSILL TA' L-UNJONI EWROPEA,Wara li kkunsidra t-Trattat ta' l-Unjoni Ewropea, u b'mod partikolari l-Artikolu 24 tieghu,Wara li kkunsidra r-rakkomandazzjoni mill-Presidenza,Billi:(1) Fid-29 ta' Settembru 2003, il-Kunsill adotta l-Azzjoni Konġunta 2003/681/CFSP dwar il-Missjoni tal-Pulizija ta' l-Unjoni Ewropea fir-Repubblika tal-Maċedonja li qabel kienet il-Jugoslavja (EUPOL Proxima) [1].(2) L-Artikolu 13 ta' l-Azzjoni Konġunta jipprovdi li l-istat tal-persunal ta' l-EUPOL Proxima fir-Repubblika tal-Maċedonja li qabel kienet il-Jugoslavja, inklużi fejn ikun il-każ il-privileġġi, l-immunitajiet u aktar garanziji meħtieġa għat-tlestija u l-funzjoni sew ta' l-EUPOL Proxima għandu jkun miftiehem skond il-proċedura mniżżla fl-Artikolu 24 tat-Trattat ta' l-Unjoni Ewropea.(3) Wara d-Deċiżjoni tal-Kunsill ta' l-24 ta' Novembru 2003 li tawtorizza lis-Segretarju Ġenerali/l-Ogħla Rappreżentant, li jassisti l-Presidenza, li jibda negozjati f'ismu, lis-Segretarju Ġenerali/l-Ogħla Rappreżentant, li jassisti l-Presidenza, innegozja ftehim mal-Gvern ta' FYROM dwar l-istat u l-attivitajiet tal-Missjoni tal-Pulizija ta' l-Unjoni Ewropea (EUPOL Proxima) fir-Repubblika tal-Maċedonja li qabel kienet il-Jugoslavja.(4) Il-ftehim għandu jkun approvat,IDDEĊIEDA DAN LI ĠEJ:Artikolu 1Il-Ftehim bejn l-Unjoni Ewropea u r-Repubblika tal-Maċedonja li qabel kienet il-Jugoslavja (FYROM) dwar l-istat u l-attivitajiet tal-Missjoni tal-Pulizija ta' l-Unjoni Ewropea (EUPOL Proxima) fil-FYROM huwa hawnhekk approvat f'isem l-Unjoni Ewropea.It-test ta' dan il-Ftehim huwa anness ma' din id-Deċiżjoni.Artikolu 2Il-President tal-Kunsill huwa hawnhekk awtorizzat li jaħtar il-persuna li jkollha s-setgħa li tiffirma l-Ftehim biex b'hekk torbot l-Unjoni Ewropea.Artikolu 3Din id-Deċiżjoni għandha tkun ippubblikata fil-Ġurnal Uffiċjali ta' l-Unjoni Ewropea.Artikolu 4Din id-Deċiżjoni għandha tidħol fis-seħħ fid-data ta' l-adozzjoni tagħha.Magħmula fi Brussel, fil-11 ta' Diċembru 2003.Għall-KunsillIl-PresidentF. Frattini[1] ĠU L 249, ta' l-1.10.2003, p. 66.--------------------------------------------------


title: 2008/422/KE: Deċiżjoni tal-Kunsill tal- 5 ta' Ġunju 2008 dwar id-deklassifikazzjoni ta’ l-Anness 4 tal-Manwal SIRENE adottat mill-Kumitat Eżekuttiv stabbilit mill-Konvenzjoni li timplimenta l-Ftehim ta’ Schengen ta’ l- 14 ta’ Ġunju 1985 ( Konvenzjoni ta’ Schengen ta’ l-1990 )

text:
               7.6.2008

               MT

               Il-Ġurnal Uffiċjali ta’ l-Unjoni Ewropea

               L 149/78

         DEĊIŻJONI TAL-KUNSILL
   tal-5 ta' Ġunju 2008
   dwar id-deklassifikazzjoni ta’ l-Anness 4 tal-Manwal SIRENE adottat mill-Kumitat Eżekuttiv stabbilit mill-Konvenzjoni li timplimenta l-Ftehim ta’ Schengen ta’ l-14 ta’ Ġunju 1985 (“Konvenzjoni ta’ Schengen ta’ l-1990”)
   (2008/422/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 207, il-paragrafu (3) tiegħu,
   Billi,

               (1)

               Permezz tad-Deċiżjoni 2003/19/KE ta’ l-14 ta’ Ottubru 2002 dwar id-deklassifika ta’ ċerti partijiet mill-Manwal SIRENE adottat mill-Kumitat Eżekuttiv stabbilit mill-Konvenzjoni li timplimenta l-Ftehim ta’ Schengen ta’ l-14 ta’ Ġunju 1985 (1), il-Kunsill iddeklassifika ċerti partijiet tal-Manwal SIRENE u ddegrada t-Taqsima 2.3 tal-Manwal SIRENE kif ukoll l-Annessi 1, 2, 3, 4, 5 u 6 tiegħu għal-livell ta’ klassikfikazzjoni “Restreint UE”.

               (2)

               L-aħħar verżjoni tal-Manwal SIRENE, hekk kif jinsab fid-Deċiżjonijiet tal-Kummissjoni 2006/757/KE (2) u 2006/758/KE tat-22 ta’ Settembru 2006 dwar l-emenda tal-Manwal SIRENE (3), ma fihiex dispożizzjoni ekwivalenti għat-Taqsima 2.3 hekk kif kienet meta saret l-adozzjoni tad-Deċiżjoni 2003/19/KE.

               (3)

               Permezz tad-Deċiżjoni 2007/473/KE tal-25 ta’ Ġunju 2007 dwar id-deklassifika ta’ ċerti partijiet mill-Manwal SIRENE adottat mill-Kumitat Eżekuttiv stabbilit mill-Konvenzjoni li timplimenta l-Ftehim ta’ Schengen ta’ l- 14 ta’ Ġunju 1985 (4), il-Kunsill iddeklassifika l-Annessi 2 u 5 tal-Manwal SIRENE.

               (4)

               Il-Kunsill huwa tal-parir li jigi ddeklassifikatat l-Anness 4 tal-Manwal SIRENE.

               (5)

               Il-klassifikazzjoni ta’ l-Annessi 1, 3 u 6 tal-Manwal SIRENE għandha tibqa’ “Restreint UE”,

         IDDEĊIEDA KIF ĠEJ:
   Artikolu 1
   L-Anness 4 tal-Manwal SIRENE huwa b’dan deklassifikat.
   Artikolu 2
   Din id-Deċiżjoni għandha jkollha effett fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
   Artikolu 3
   Din id-Deċiżjoni għandha tiġi pubblikata fil-Ġurnal Uffiċjali ta’ l-Unjoni Ewropea.

      Magħmul fil-Lussemburgu, 5 ta’ Ġunju 2008.

            Għall-Kunsill

            Il-President

         D. MATE

      (1)  ĠU L 8, 14.1.2003, p. 34.

      (2)  ĠU L 317, 16.11.2006, p. 1.

      (3)  ĠU L 317, 16.11.2006, p. 41.

      (4)  ĠU L 179, 7.7.2007, p. 52.


title: Deċiżjoni tal-Kunsill 2011/427/PESK tat- 18 ta’ Lulju 2011 li testendi l-mandat tar-Rappreżentant Speċjali tal-Unjoni Ewropea fl-Afganistan

text:
               19.7.2011

               MT

               Il-Ġurnal Uffiċjali tal-Unjoni Ewropea

               L 188/34

         DEĊIŻJONI TAL-KUNSILL 2011/427/PESK
   tat-18 ta’ Lulju 2011
   li testendi l-mandat tar-Rappreżentant Speċjali tal-Unjoni Ewropea fl-Afganistan
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fit-22 ta’ Marzu 2010, il-Kunsill adotta d-Deċiżjoni 2010/168/PESK (1) li taħtar lis-Sur Vygaudas UŠACKAS bħala r-Rappreżentant Speċjali tal-Unjoni Ewropea (“ir-RSUE”) fl-Afganistan.

               (2)

               Il-mandat tar-RSUE għandu jiġi estiż sat-30 ta’ Ġunju 2012.

               (3)

               Ir-RSUE ser jimplimenta l-mandat tiegħu fil-kuntest ta’ sitwazzjoni li tista’ tiddeterjora u li tista’ xxekkel il-kisba tal-objettivi tal-azzjoni esterna tal-Unjoni kif imniżżel fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Vygaudas UŠACKAS bħala r-Rappreżentant Speċjali tal-Unjoni Ewropea (“ir-RSUE”) fl-Afganistan huwa b’dan estiż sat-30 ta’ Ġunju 2012. Il-mandat tar-RSUE jista’ jintemm qabel, jekk il-Kunsill jiddeċiedi hekk, fuq proposta tar-Rappreżentant Għolti għall-Affarijiet Barranin u l-Politika ta’ Sigurtà (“ir-RGħ”).
   Artikolu 2
   Objettivi ta’ politika
   Ir-RSUE għandu jirrappreżenta lill-Unjoni Ewropea u jippromovi l-objettivi ta’ politika tal-Unjoni fl-Afganistan, b’koordinazzjoni mill-qrib mar-rappreżentanti tal-Istati Membri fl-Afganistan. B’mod aktar speċifiku, ir-RSUE għandu:

               (a)

               jikkontribwixxi għall-implimentazzjoni tad-Dikjarazzjoni Konġunta UE-Afganistan u jmexxi l-implimentazzjoni tal-Pjan ta’ Azzjoni tal-UE dwar l-Afganistan u l-Pakistan, fejn dan ikun jikkonċerna lill-Afganistan, b’hekk jaħdem mar-rappreżentanti tal-Istati Membri fl-Afganistan;

               (b)

               jappoġġa d-djalogu politiku Unjoni-Afganistan;

               (c)

               jappoġġa r-rwol ċentrali li għandhom in-Nazzjonijiet Uniti (“NU”) fl-Afganistan b’enfasi partikolari fuq il-kontribut għal assistenza internazzjonali kkoordinata aħjar, b’hekk jippromovi l-implimentazzjoni tal-London and Kabul Conference Communiqués, kif ukoll Riżoluzzjonijiet rilevanti tan-NU.

         Artikolu 3
   Mandat
   Sabiex jitwettaq il-mandat, ir-RSUE għandu, b’kooperazzjoni mill-qrib mar-rappreżentanti tal-Istati Membri fl-Afganistan:

               (a)

               jippromovi l-fehmiet tal-Unjoni dwar il-proċess politiku u l-iżviluppi fl-Afganistan;

               (b)

               iżomm kuntatt mill-qrib, u jappoġġa l-iżvilupp ta’ istituzzjonijiet Afgani rilevanti, b’mod partikolari l-gvern u l-Parlament kif ukoll l-awtoritajiet lokali. Għandu wkoll jinżamm kuntatt ma’ gruppi politiċi Afgani oħra u atturi rilevanti oħra fl-Afganistan;

               (c)

               iżomm kuntatt mill-qrib ma’ partijiet interessati internazzjonali u reġjonali rilevanti fl-Afganistan, b’mod partikolari mar-Rappreżentant Speċjali tas-Segretarju-Ġenerali tan-NU u r-Rappreżentant Ċivili Superjuri tal-Organizzazzjoni tat-Trattat tal-Atlantiku tat-Tramuntana u ma’ msieħba u organizzazzjonijiet ewlenin oħrajn;

               (d)

               jagħti parir dwar il-progress miksub biex jintlaħqu l-objettivi tad-Dikjarazzjoni Konġunta UE-Afganistan, tal-Pjan ta’ Azzjoni tal-UE għall-Afganistan u l-Pakistan, sa fejn dan jikkonċerna l-Afganistan, u tal-Konferenzi ta’ Londra, Kabul u Bonn li ġejjin, b’mod partikolari fl-oqsma li ġejjin:

                           —

                           il-bini tal-kapaċità ċivili, b’mod partikolari fil-livell sottonazzjonali;

                           —

                           il-governanza tajba u l-istabbiliment tal-istituzzjonijiet meħtieġa għall-eżistenza tal-istat tad-dritt, b’mod partikolari ġudikatura indipendenti;

                           —

                           ir-riformi elettorali;

                           —

                           ir-riformi fis-settur tas-sigurtà, inkluż it-tisħiħ ta’ istituzzjonijiet ġudizzjarji, tal-armata nazzjonali u tal-forza tal-pulizija;

                           —

                           il-promozzjoni tat-tkabbir, l-aktar permezz tal-agrikoltura u l-iżvilupp rurali;

                           —

                           ir-rispett għall-obbligi tal-Afganistan għad-drittijiet internazzjonali tal-bniedem, inkluż ir-rispett għad-drittijiet ta’ persuni li jappartjenu lill-minoranzi u d-drittijiet tan-nisa u t-tfal;

                           —

                           ir-rispett għall-prinċipji demokratiċi u l-istat tad-dritt;

                           —

                           it-trawwim tal-parteċipazzjoni tan-nisa fl-amministrazzjoni pubblika u fis-soċjetà ċivili;

                           —

                           ir-rispett għall-obbligi internazzjonali tal-Afganistan, inkluża l-kooperazzjoni fl-isforzi internazzjonali għall-ġlieda kontra t-terroriżmu, it-traffikar illeċitu tad-droga, it-traffikar tal-bnedmin u l-proliferazzjoni tal-armamenti u l-armi ta’ qerda massiva u materjali relatati,

                           —

                           il-faċilitazzjoni ta’ assistenza umanitarja u r-ritorn b’mod ordnat ta’ refuġjati u ta’ persuni spostati internament, u

                           —

                           it-tisħiħ tal-effettività tal-preżenza u l-attivitajiet tal-Unjoni fl-Afganistan u l-kontribut għall-formulazzjoni tar-rapporti ta’ implimentazzjoni regolari ta’ kull sitt xhur dwar il-Pjan ta’ Azzjoni tal-UE, kif mitlubin mill-Kunsill;

               (e)

               jipparteċipa b’mod attiv f’fora ta’ koordinazzjoni lokali bħall-Bord Konġunt ta’ Koordinazzjoni u Monitoraġġ, waqt li jżomm lill-Istati Membri mhux parteċipanti infurmati bis-sħiħ dwar id-deċiżjonijiet meħudin f’dawn il-livelli;

               (f)

               jagħti parir dwar il-parteċipazzjoni u l-pożizzjonijiet tal-Unjoni fil-konferenzi internazzjonali fir-rigward tal-Afganistan u jikkontribwixxi għall-promozzjoni tal-kooperazzjoni reġjonali;

               (g)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem u tal-Linji Gwida tal-Unjoni dwar id-Drittijiet tal-Bniedem, b’mod partikolari fir-rigward tan-nisa u t-tfal f’żoni milquta mill-konflitt, speċjalment billi jiġu monitorjati u indirizzati l-iżviluppi f’dan ir-rigward.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat, waqt li jaġixxi taħt l-awtorità tar-RGħ.
   2.   Il-Kumitat Politiku u ta’ Sigurtà (“il-KPS”) għandu jżomm kollegament privileġġat mar-RSUE u għandu jkun il-punt primarju ta’ kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f’koordinazzjoni mill-qrib mas-Servizz Ewropew għall-Azzjoni Esterna (“SEAE”).
   Artikolu 5
   Finanzjament
   1.   L-ammont ta’ referenza finanzjarju maħsub sabiex ikopri n-nefqa relatata mal-mandat tar-RSUE fil-perijodu mill-1 ta’ Settembru 2011 sat-30 ta’ Ġunju 2012 għandu jkun ta’ EUR 3 560 000.
   2.   In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull infiq.
   Artikolu 6
   Kostituzzjoni u kompożizzjoni tat-tim
   1.   Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli mill-istruttura tat-tim tiegħu. It-tim għandu jinkludi t-tagħrif espert dwar kwistjonijiet speċifiċi ta’ politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront u regolarment dwar il-kompożizzjoni tat-tim tiegħu.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta’ persunal biex jaħdem mar-RSUE. Is-salarju ta’ tali persunal issekondat għandu jkun kopert mill-Istat Membru, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri għall-istituzzjonijiet tal-Unjoni jew is-SEAE jistgħu wkoll jiġu assenjati sabiex jaħdmu mar-RSUE. Il-persunal ikuntrattat internazzjonalment għandu jkollu ċ-ċittadinanza ta’ Stat Membru.
   3.   Il-persunal issekondat kollu għandu jibqa’ taħt l-awtorità amministrattiva tal-Istat Membru mandanti, l-istituzzjoni tal-Unjoni jew is-SEAE u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tiegħu
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u l-membri tal-persunal tiegħu għandhom jiġu miftehmin mal-parti jew partijiet ospitanti, kif adatt. L-Istati Membri u l-Kummissjoni għandhom jagħtu l-appoġġ kollu meħtieġ għal dan l-għan.
   Artikolu 8
   Sigurtà ta’ informazzjoni klassifikata tal-UE
   Ir-RSUE u l-membri tat-tim tiegħu għandhom jirrispettaw il-prinċipji u l-istandards minimi ta’ sigurtà stabbiliti bid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, kif adatt, għandhom jipprovdu appoġġ loġistiku fir-reġjun.
   Artikolu 10
   Sigurtà
   Konformement mal-politika tal-Unjoni dwar is-sigurtà ta’ persunal skjerat barra l-Unjoni f’kapaċità operazzjonali taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, konformement mal-mandat tiegħu u s-sitwazzjoni ta’ sigurtà fiż-żona ġeografika taħt ir-responsabbiltà tiegħu, għas-sigurtà tal-persunal kollu taħt l-awtorità diretta tiegħu, notevolment billi:

               (a)

               jistabbilixxi pjan ta’ sigurtà speċifiku għall-missjoni, li jinkludi miżuri ta’ sigurtà fiżiċi, organizzattivi u proċedurali speċifiċi għall-missjoni, il-ġestjoni tal-moviment sigur ta’ persunal lejn, u ġewwa, iż-żona tal-missjoni, kif ukoll il-ġestjoni ta’ inċidenti ta’ sigurtà u pjan ta’ kontinġenza u evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b’assigurazzjoni ta’ riskju għoli kif meħtieġ mill-kondizzjonijiet fiż-żona tal-missjoni;

               (c)

               jiżgura li l-membri kollha tat-tim tiegħu li jkunu ser jiġu skjerati barra l-Unjoni Ewropea, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni;

               (d)

               jiżgura li jiġu implimentati r-rakkomandazzjonijiet kollha maqbula, magħmula wara valutazzjonijiet regolari ta’ sigurtà, u jippreżenta lir-RGħ, lill-Kunsill u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tar-rapport intermedju u tar-rapport dwar l-implimentazzjoni tal-mandat.

         Artikolu 11
   Rappurtar
   Ir-RSUE għandu jipprovdi regolarment lir-RGħ u lill-KPS rapporti orali u bil-miktub. Ir-RSUE għandu jippreżenta wkoll rapport, kif meħtieġ, lill-gruppi ta’ ħidma tal-Kunsill. Rapporti regolari bil-miktub għandhom jiġu ċċirkolati permezz tan-network COREU. Fuq ir-rakkomandazzjoni tar-RGħ jew tal-KPS, ir-RSUE għandu jipprovdi rapporti lill-Kunsill Affarijiet Barranin.
   Artikolu 12
   Koordinazzjoni
   1.   Ir-RSUE għandu jippromovi l-koordinazzjoni politika ġenerali tal-Unjoni. Huwa għandu jgħin biex jiġi żgurat li l-istrumenti kollha tal-Unjoni fil-post jaġixxu b’mod koerenti biex jinkisbu l-objettivi ta’ politika tal-Unjoni. L-attivitajiet tar-RSUE għandhom ikunu kkoordinati ma’ dawk tal-Kummissjoni, kif ukoll ma’ dawk tar-RSUE għall-Asja Ċentrali u mad-Delegazzjoni tal-Unjoni fil-Pakistan. Ir-RSUE għandu jipprovdi lill-missjonijiet tal-Istati Membri u lid-delegazzjonijiet tal-Unjoni b’aġġornamenti regolari.
   2.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet tal-Missjoni tal-Istati Membri fir-reġjun. Huma għandhom jagħmlu kull sforz biex jgħinu lir-RSUE fl-implimentazzjoni tal-mandat. Ir-RSUE għandu jipprovdi lill-Kap tal-Missjoni tal-Pulizija tal-UE fl-Afganistan (EUPOL AFGHANISTAN) bi gwida politika lokali. Ir-RSUE u l-Kmandat tal-Operazzjoni Ċivili għandhom jikkonsultaw ma’ xulxin kif meħtieġ. Ir-RSUE għandu wkoll iżomm kollegament ma’ atturi internazzjonali u reġjonali oħra fuq il-post.
   Artikolu 13
   Reviżjoni
   L-implimentazzjoni ta’ din id-Deċiżjoni u l-konsistenza tagħha ma’ kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lir-RGħ, lill-Kunsill u lill-Kummissjoni rapport ta’ progress fl-aħħar ta’ Jannar 2012 u rapport komprensiv dwar l-implimentazzjoni tal-mandat fi tmiem il-mandat.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-18 ta’ Lulju 2011.

            Għall-Kunsill

            Il-President

         C. ASHTON

      (1)  ĠU L 75, 23.3.2010, p. 22.

      (2)  ĠU L 141, 27.5.2011, p. 17.


title: 2008/509/KE: Deċiżjoni tal-Parlament Ewropew ta' l-24 ta' April 2007 dwar il-kwittanza għall-implimentazzjoni tal-baġit tal-Fondazzjoni Ewropea għal titjib tal-kondizzjonijiet tal-ħajja u tax-xogħol għas-sena finanzjarja 2005

text:
               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/85

         DEĊIŻJONI TAL-PARLAMENT EWROPEW
   ta' l-24 ta' April 2007
   dwar il-kwittanza għall-implimentazzjoni tal-baġit tal-Fondazzjoni Ewropea għal titjib tal-kondizzjonijiet tal-ħajja u tax-xogħol għas-sena finanzjarja 2005
   (2008/509/KE)
   IL-PARLAMENT EWROPEW,
   wara li kkunsidra l-kontijiet annwali finali tal-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali finali tal-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol għas-sena finanzjarja 2005, flimkien mat-tweġibiet tal-Fondazzjoni (2),
   wara li kkunsidra r-rakkomandazzjonijiet tal-Kunsill tas-27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u partikularment l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,
   wara li kkunsidra r-Regolament tal-Kunsill (KEE) No 1365/75 tas-26 ta' Mejju 1975 dwar il-ħolqien ta' Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol (4), b'mod partikolari l-Artikolu 16 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u partikularment l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-Rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali – (A6-0098/2007),

               1.

               Jagħti l-kwittanza lid-Direttur Eżekuttiv tal-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol għall-implimentazzjoni tal-baġit tal-Fondazzjoni għas-sena finanzjarja 2005;

               2.

               Jagħti l-osservazzjonijiet tiegħu fir-riżoluzzjoni hawn taħt;

               3.

               Jagħti istruzzjonijiet lill-President tiegħu sabiex jgħaddi din id-deċiżjoni, u r-riżoluzzjoni li tifforma parti integrali minnha, lid-Direttur Eżekuttiv tal-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol, lill-Kunsill, lill-Kummissjoni u lill-Qorti ta' l-Awdituri, u li jiżgura li tiġi ppubblikata fil-Ġurnal Uffiċjali ta' l-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 266, 31.10.2006, p. 37.

      (2)  ĠU C 312, 19.12.2006, p. 80.

      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 139, 30.05.1975, p. 1. Ir-Regolament kif emendat l-aħħar bir-Regolament (KE) Nru 1111/2005 (ĠU L 184, 15.7.2005, p. 1).

      (5)  ĠU L 357, 31.12.2002, p. 72.
    ---documentbreak---

               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/86

         RIŻOLUZZJONI TAL-PARLAMENT EWROPEW
   ta' l-24 ta' April 2007
   b'osservazzjonijiet li jiffurmaw parti integrali mid-deċiżjoni dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol għas-sena finanzjarja 2005
   IL-PARLAMENT EWROPEW,
   wara li kkunsidra l-kontijiet annwali finali tal-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali finali tal-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol għas-sena finanzjarja 2005, flimkien mat-tweġibiet tal-Fondazzjoni (2),
   wara li kkunsidra r-rakkomandazzjonijiet tal-Kunsill tas-27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u partikularment l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,
   wara li kkunsidra r-Regolament tal-Kunsill (KEE) No 1365/75 tas-26 ta' Mejju 1975 dwar il-ħolqien ta' Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol (4), b'mod partikolari l-Artikolu 16 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u partikularment l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-Rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali – (A6-0098/2007),

               A.

               billi l-Qorti ta' l-Awdituri stqarret li hija kisbet assigurazzjoni raġonevoli li l-kontijiet annwali għas-sena finanzjarja li ntemmet fil-31 ta' Diċembru 2005 kienu affidabbli u li t-tranżazzjonijiet li jaqgħu taħthom, fis-sħuħija tagħhom, kienu legali u regolari,

               B.

               billi fis-27 ta' April 2006 il-Parlament ta' kwittanza lid-direttur rigward l-implimentazzjoni tal-baġit tal-Fondazzjoni għas-sena finanzjarja 2004 (6) u fir-riżoluzzjoni li takkumpanja d-deċiżjoni tal-kwittanza tal-Parlament, inter alia

                           —

                           jinnota s-sejba tal-Qorti ta' l-Awdituri li 37 % ta' l-approprjazzjonijiet trasportati għall-2005 kienu relatati ma' l-impenji li daħħlu fis-seħħ f'Diċembru 2004 u li l-maġġoranza ta' dawk il-kuntratti għal studji relatati għandhom iseħħu fl-2005;

                           —

                           ifakkar lill-Fondazzjoni bil-prinċipju ta' l-annwalità tal-baġit u jħeġġiġha tosserva dan il-prinċipju sabiex tippermetti implimentazzjoni korretta u trasparenti tal-baġits stabbiliti mill-Awtorità Baġitarja;

         Punti ġenerali dwar il-maġġoranza ta' l-Aġenziji ta' l-UE li jirrikjedu kwittanza individwali

               1.

               Jaħseb li n-numru dejjem jikber ta' Aġenziji tal-Komunità u l-attivitajiet ta' xi wħud minnhom ma jidhirx li jiffurmaw parti minn qafas ta' politika ġenerali, u li l-mandati ta' xi Aġenziji mhux dejjem jirriflettu l-bżonnijiet reali ta' l-Unjoni jew l-aspettattivi taċ-ċittadini, u jinnota li f'termini ġenerali l-Aġenziji mhux dejjem ikollhom immaġini tajba jew stampa tajba;

               2.

               Jistieden għalhekk lill-Kummissjoni sabiex tiddefinixxi qafas ta' politika ġenerali għat-twaqqif ta' Aġenziji ġodda tal-Komunità u sabiex tippreżenta studju dwar l-ispejjeż u l-benefiċċji qabel ma titwaqqaf aġenzija ġdida, filwaqt illi toqgħod attenta li tevita rduppjar fl-attiviatjiet bejn l-Aġenziji jew mal-mandati ta' organizzazzjonijiet Ewropej oħra;

               3.

               Jistaqsi lill-Qorti ta' l-Awdituri biex tagħti l-opinjoni tagħha rigward l-istudju dwar ir-relazzjoni bejn il-benefiċċju u l-ispejjeż qabel il-Parlament jieħu deċiżjoni;

               4.

               Jistieden lill-Kummissjoni biex kull ħames snin tippreżenta studju dwar il-valur miżjud ta' kull Aġenzija eżistenti; Jistieden lill-istituzzjonijiet relevanti, fil-każ ta' evalwazzjoni negattiva tal-valur miżjud ta' Aġenzija, sabiex jieħdu l-passi kollha meħtieġa billi jifformolaw mill-ġdid il-mandat ta' dik l-Aġenzija jew billi jagħlquha;

               5.

               B'kunsiderazzjoni għan-numru dejjem jikber ta' aġenziji ta' regolamentazzjoni, jiddeplora l-fatt li n-negozjati fir-rigward tal-proġett ta' ftehima interistituzzjonali għal kwadru ta' dawn l-aġenziji għadhom ma ntemmux u jistieden lis-servizzi kompetenti tal-Kummissjoni sabiex jagħmlu dak kollu li jistgħu, flimkien mal-Qorti ta' l-Awdituri, sabiex din il-ftehima tiġi konkluża malajr;

               6.

               Jinnota li r-responsabiltà baġitarja tal-Kummissjoni titlob li jsiru konnessjonijiet iktar stretti bejn l-Aġenziji u l-Kummissjoni; jitlob lill-Kummissjoni u lill-Kunsill sabiex jieħdu l-passi kollha neċessarji sabiex jagħtu lill-Kummissjoni minoranza li timblokka fl-entitajiet ta' sorveljanza ta' l-Aġenziji ta' regolamentazzjoni sal-31 ta' Diċembru 2007 u sabiex jipprovdu għal din il-minoranza sa mill-bidu meta jkunu qed jitwaqqfu Aġenziji ġodda;

               7.

               Jistieden lill-Qorti ta' l-Awdituri biex toħloq kapitolu ieħor fir-Rapport Annwali tagħha, li jkun dwar l-Aġenziji li għandhom jingħataw kwittanza skond il-kontijiet tal-Kummissjoni sabiex ikun hemm stampa aktar ċara ta' l-użu tal-fondi ta' l-UE mill-Aġenziji;

               8.

               Ifakkar il-prinċipju skond liema l-Aġenziji kollha tal-Komunità, kemm jekk issussidjati kif ukoll jekk le, huma suġġetti għal kwittanza mill-Parlament, anke meta jkun hemm awtorità ta' kwittanza minħabba t-testi kostituttivi tagħhom;

               9.

               Jistieden lill-Qorti ta' l-Awdituri tagħmel verifiki tal-prestazzjoni għall-Aġenziji kollha u tirrapporta lura lill-kumitati relevanti tal-Parlament, inkluż lill-Kumitat għall-Kontroll tal-Baġit;

               10.

               Jinnota li n-numru ta' Aġenziji qiegħed dejjem jikber u li, bi qbil mar-responsabiltà politika tal-Kummissjoni għat-tħaddim ta' l-Aġenziji, li tmur ferm iktar 'il bogħod mis-sempliċi appoġġ loġistiku, hemm bżonn saħansitra ikbar li d-Direttorati Ġenerali tal-Kummissjoni inkarigati mit-twaqqif u l-monitoraġġ ta' l-Aġenziji jiżviluppaw approċċ komuni għall-Aġenziji; jikkonsidra illi struttura simili għal dik maħluqa mill-Aġenziji għall-koordinament fost id-DGs konċernati tkun mod pragmatiku lejn metodu komuni tal-Kummissjoni rigward il-kwistjonijiet kollha relatati ma' l-Aġenziji;

               11.

               Jistieden lill-Kummissjoni biex ittejjeb l-appoġġ amministrattiv u tekniku għall-Aġenziji, filwaqt li tiġi meqjusa l-kumplessità dejjem akbar tar-regoli amministrattivi u problemi tekniċi tal-Komunità;

               12.

               Jinnota n-nuqqas ta' korp dixxiplinarju fl-Aġenziji kollha tal-Komunità, u jitlob lill-Kummissjoni sabiex tieħu l-passi neċessarji ħalli tiżgura li dan il-mekkaniżmu jiġi mwaqqaf malajr;

               13.

               Jilqa' bi pjaċir it-titjib konsiderevoli fil-koordinazzjoni fost l-Aġenziji, li tippermettilhom li jaħdmu fuq problemi rikorrenti u li tagħmel il-koperazzjoni mal-Kummissjoni u mal-Parlament aktar effiċjenti;

               14.

               Huwa ta' l-opinjoni illi t-twaqqif ta' servizz ta' apppoġġ minn numru ta' Aġenziji bil-għan illi jagħmlu s-sistemi ta' ġestjoni finanzjarja kompjuterizzata tagħhom konsistenti ma' dawk tal-Kummissjoni hija miżura li għandha titkompla u tiġi estiża;

               15.

               Jistieden lill-Aġenziji sabiex itejbu l-koperazzjoni u l-istandards mal-partijiet fil-qasam; iħeġġeġ lill-Kummissjoni sabiex tadotta kull miżura li hija tikkonsidra bħala neċessarja biex tgħin lill-Aġenziji ħalli jtejbu l-immaġini tagħhom u jgħollu l-profil ta' l-attivitajiet tagħhom;

               16.

               Jistieden lill-Kummissjoni sabiex toħroġ bi proposta għall-armonizzazzjoni tal-format tar-rappurtaġġ annwali mill-Aġenziji sabiex jiġu żviluppati indikaturi ta' prestazzjoni li jippermettu li jkun hemm paragun ta' l-effiċċjenza tagħhom;

               17.

               Jistieden lill-Aġenziji sabiex fil-bidu ta' kull sena jippreżentaw indikaturi ta' prestazzjoni li magħhom jistgħu jkunu mkejla;

               18.

               Jistieden lill-Aġenziji kollha sabiex jużaw dejjem aktar objettivi li jkunu SMART, li għandhom iwasslu għal tfassil u implimentazzjoni aktar realistiċi ta' l-għanijiet;

               19.

               Jaqbel mal-Qorti ta' l-Awdituri li l-Kummissjoni hija wkoll responsabbli għall-immaniġġjar (finanzjarju) ta' l-Aġenziji; għalhekk iħeġġeġ lill-Kummissjoni sabiex tissorvelja u, fejn ikun meħtieġ, tmexxi u tgħin l-immaniġġjar ta' l-Aġenziji differenti, speċjalment fir-rigward ta' l-applikazzjoni xierqa tal-proċeduri tat-tfigħ ta' offerti, it-trasparenza tal-proċeduri ta' reklutaġġ, l-immaniġġjar finanzjarju sod (nuqqas ta' nfiq u bbaġitjar żejjed) u l-iktar importanti l-applikazzjoni xierqa tar-regoli dwar il-qafas ta' kontroll intern;

               20.

               Jikkonsidra li l-programmi ta' ħidma ta' l-Aġenziji għandhom jesprimu l-kontribwizzjonijiet tagħhom f'termini operattivi u li jistgħu jitkejlu u li tingħata l-konsiderazzjoni xierqa lill-Istandards ta' Kontroll Interni tal-Kummissjoni;

         Punti Speċifiċi

               21.

               Jistieden lill-Fondazzjoni tagħti aktar attenzjoni lir-rati ta' trasferiment (carry-over rates) fl-2005 rigward l-impenji għan-nefqa amministrattiva (Titolu II) u attivitajiet operattivi (Titolu III), li baqgħu għoljin u jilħqu ċ-ċifri ta' 37 % u 44 % rispettivament;

               22.

               Jistieden lill-Kummissjoni u lill-Fondazzjoni jkomplu jiċċaraw is-sitwazzjoni ta' l-approprjazzjonijiet mhux ikkanċellati;

               23.

               Jistieden lill-Fondazzjoni sabiex tippreżenta programm ta' ħidma li jesprimi l-kontribuzzjoni tagħha f'termini operattivi u li jistgħu jitkejlu;

               24.

               Jikkunsidra l-Fondazzjoni bħala sors ta' informazzjoni importanti għall-istituzzjonijiet kollha ta' l-UE, għat-teħid ta' deċiżjonijiet politiċi u għall-pubbliku ġenerali;

               25.

               Jinsab imħasseb li fl-2005 ma kienx hemm dokument komprensiv li janalizza r-riskji li ġejjin mill-aspetti finanzjarji u operattivi ta' l-attivitajiet tal-Fondazzjoni u lanqas ma kien hemm validazzjoni tal-proċeduri introdotti mill-Uffiċjali li jawtorizzaw sabiex tkun żgurata l-preċiżjoni u l-kundizzjonijiet eżawribbli ta' l-informazzjoni finanzjarja li hija tkun bagħtet lill-Uffiċjal ta' Kontabilità, minbarra dak li jirrigwardja l-aspetti ta' l-ipproċessar tad-data;

               26.

               Jinkoraġġixxi l-Fondazzjoni sabiex tissokta bl-isforzi tagħha biex ittejjeb iktar il-metodi ta' komunikazzjoni tagħha ħalli tiżgura li l-pubbliku jkun jista' jkun infurmat aħjar dwar is-sejbiet ta' l-istudji tagħha u li d-dibattitu pubbliku dwar kwistjonijiet importanti, bħal pereżempju l-effetti u l-kawżi ta' miżuri ta' ristrutturazzjoni mill-kumpaniji, huwa għalhekk imtejjeb.

      (1)  ĠU C 266, 31.10.2006, p. 37.

      (2)  ĠU C 312, 19.12.2006, p. 85.

      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 139, 30.5.1975, p. 1. Regolament kif emendat l-aħħar bir-Regolament (KE) Nru 1111/2005 (ĠU L 184, 15.7.2005, p. 1).

      (5)  ĠU L 357, 31.12.2002, p. 72.

      (6)  ĠU L 340. 6.12.2006, p. 69.


title: 2009/543/KE: Deċiżjoni tal-Kummissjoni tat- 13 ta' Awwissu 2008 li tistabbilixxi l-kriterji ekoloġiċi għall-għoti tal-ekotikketta Komunitarja għaż-żebgħa u l-verniċ ta’ barra (notifikata bid-dokument numru C(2008) 4452) (Test b’relevanza għaż-ŻEE)

text:
               14.7.2009

               MT

               Il-Ġurnal Uffiċjali tal-Unjoni Ewropea

               L 181/27

         DEĊIŻJONI TAL-KUMMISSJONI
   tat-13 ta' Awwissu 2008
   li tistabbilixxi l-kriterji ekoloġiċi għall-għoti tal-ekotikketta Komunitarja għaż-żebgħa u l-verniċ ta’ barra
   (notifikata bid-dokument numru C(2008) 4452)
   (Test b’relevanza għaż-ŻEE)
   (2009/543/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta’ Lulju 2000 dwar skema riveduta tal-għoti tal-ekotikketta Komunitarja (1), u b’mod partikulari t-tieni subparagrafu tal-Artikolu 6(1) tiegħu,
   Billi:

               (1)

               Skont ir-Regolament (KE) Nru 1980/2000 l-ekotikketta Komunitarja tista’ tingħata lil prodott li jkollu karatteristiċi li jippermettulu li jikkontribwixxi b’mod sinifikanti għal titjib f’dak li għandu x’jaqsam ma’ aspetti ambjentali ewlenin.

               (2)

               Ir-Regolament (KE) Nru 1980/2000 jipprovdi li l-kriterji speċifiċi dwar l-ekotikketta għandhom jiġu stabbiliti skont il-gruppi ta’ prodotti.

               (3)

               Huwa xieraq li tiġi adottata deċiżjoni ġdida li tistabbilixxi kriterji ekoloġiċi għall-għoti tal-ekotikketta Komunitarja għaż-żebgħa u l-verniċ ta’ barra.

               (4)

               Il-kriterji ekoloġiċi, kif ukoll ir-rekwiżiti ta’ valutazzjoni u ta’ verifika relatati, għandhom ikunu validi għal perjodu ta’ erba’ snin.

               (5)

               Il-miżuri pprovduti f’din id-Deċiżjoni huma msejsa fuq l-abbozz tal-kriterji żviluppat mill-Bord għall-Ittikkettjar-Ekoloġiku tal-Unjoni Ewropea stabbilit bl-Artikolu 13 tar-Regolament (KE) Nru 1980/2000.

               (6)

               Il-miżuri pprovduti f’din id-Deċiżjoni huma konformi mal-opinjoni tal-kumitat stabbilit bl-Artikolu 17 tar-Regolament (KE) Nru 1980/2000,

         ADOTTAT DIN ID-DEĊIŻJONI:
   Artikolu 1
   1.   Il-grupp ta’ prodotti “iż-żebgħa u l-verniċ ta’ barra” għandu jinkludi ż-żebgħa u l-verniċ dekorattiv u protettiv ta’ barra, likwidi li jlewnu lill-injam u l-prodotti relatati għall-użu fuq il-bini u l-għamara ta’ barra, għall-art u ċ-ċnut, f’konformità mal-paragrafu 2, għall-użu mid-dilettanti (id-“do-it-yourself”) u mill-professjonisti; u li ġew żviluppati primarjament għall-użu ta’ barra u qed jitmexxew fis-suq bħala tali.
   Dan jinkludi, fost l-oħrajn, il-kisi u ż-żebgħa tal-art; prodotti li jingħataw lewn ħafif mid-distributuri fuq talba tad-dekoraturi dilettanti jew professjonali; sistemi li jagħtu l-lewn; żebgħa dekorattiva f’forma likwida jew bħala pejst li tista’ tkun ġiet ikkundizzjonata minn qabel, mogħtija lewn ħafif jew imħejjija mill-manifattur sabiex taqdi l-bżonnijiet tal-konsumaturi, inkluż iż-żebgħa tal-injam, il-likwidi li jlewnu lill-injam u lid-“decking”, il-kisi tal-bini u ż-żebgħa tal-aħħar passata għall-metall (ħlief għaż-żebgħa tal-aħħar passata u tal-ewwel passata ta’ kontra l-korrużjoni) kif ukoll iż-żebgħa tal-ewwel passata (u ż-żebgħa ta’ taħt) tat-tali sistemi ta’ prodotti.
   2.   “Żebgħa” tfisser materjal għall-kisi, f’forma likwida jew bħala pejst jew trab, miżjud bil-pigment, u li meta jiġi applikat fuq wiċċ li jrid jinżebagħ, joħloq saff opak li jkollu karatteristiċi protettivi, dekorattivi jew karatteristiċi tekniċi speċifiċi.
   “Verniċ” tfisser materjal għall-kisi trasparenti li meta jiġi applikat fuq wiċċ li jrid jinżebagħ joħloq saff trasparenti u solidu li jkollu karatteristiċi protettivi, dekorattivi jew karatteristiċi tekniċi speċifiċi.
   Wara li jkunu applikati, iż-żebgħa jew il-verniċ jinxfu u jiffurmaw kisi solidu, aderenti u protettiv.
   Iż-żebgħa u l-verniċ dekorattiv huma tipi ta’ żebgħa u verniċ li jiġu applikati fuq il-bini, it-tirqim u l-aċċessorji tiegħu, kif ukoll fuq l-għamara, l-art u ċ-ċnut ta’ barra, għal għanijiet dekorattivi u protettivi. Huma jiġu applikati fuq il-post. L-għan tagħhom huwa dekorattiv, filwaqt li fl-istess ħin jipprovdu l-protezzjoni.
   Il-likwidi li jlewnu lill-injam (il-“lasures”) huma kisjiet li jiffurmaw saff trasparenti jew semi-trasparenti, biex jiddekoraw u jipproteġu l-injam kontra l-effetti tat-temp, u li jippermettu ż-żamma tiegħu b’mod faċli.
   Il-kisi tal-bini huwa kisi li jifforma saff dekorattiv u protettiv għall-użu fuq il-konkos, fuq iċ-ċangar bil-briks (li jista’ jinżebagħ), fuq iċ-ċangar bil-blokok, fl-ewwel passata ġibs, fuq is-siment tas-silikat tal-kalċju jew li jkun imsaħħaħ bil-fibra. Huma maħsuba b’mod prinċipali għall-użu fuq barra, iżda jistgħu jintużaw fuq ġewwa wkoll, jew fuq is-suffitti jew is-soqfa tal-gallariji.
   “Sistemi li jagħtu l-lewn” huma metodu kif wieħed iħejji ż-żebgħa tal-kulur billi jħallat “bażi” ma’ lwien ħfief ikkuluriti.
   3.   Il-prodotti li ġejjin m’humiex inklużi fil-grupp ta’ prodotti:

               (a)

               il-kisi ta’ kontra l-korrużjoni;

               (b)

               il-kisi ta’ kontra l-akkumulu ta’ depożitu ta’ materjali;

               (ċ)

               il-prodotti għall-konservazzjoni tal-injam;

               (d)

               il-kisi għall-użi industrijali u professjonali partikulari, inkluż il-kisi li jiflaħ għall-istrapazz (“heavy-duty”);

               (e)

               kwalunkwe prodott li ġie żviluppat primarjament għall-użu fuq ġewwa u li jitmexxa fis-suq bħala tali.

         Artikolu 2
   1.   Sabiex jingħataw l-ekotikketta Komunitarja skont ir-Regolament (KE) Nru 1980/2000 u suġġetti għall-paragrafi 2 u 3 ta’ dan l-Artikolu, iż-żebgħa u l-verniċ għandhom jaqgħu fi ħdan il-grupp ta’ prodotti “iż-żebgħa u l-verniċ ta’ barra”, kif iddefinit fl-Artikolu 1, u għandhom ikunu konformi mal-kriterji ekoloġiċi stabbiliti fl-Anness ta’ din id-Deċiżjoni.
   2.   Il-kisi ta’ rendiment reattiv li jkun fih żewġ pakketti u jkun għal użu aħħari speċifiku għandu jkun konformi mal-kundizzjonijiet li ġejjin:

               (a)

               iż-żewġ komponenti tiegħu jridu, individwalment, ikunu konformi mal-kriterji ekoloġiċi mniżżlin fl-Anness (ħlief għall-kriterju għall-Komposti Organiċi Volatili);

               (b)

               irid ikun jinkludi tagħrif li jispjega li l-komponenti individwali ma għandhomx jintużaw b’mod separat jew jitħalltu ma’ prodotti oħrajn;

               (ċ)

               Madanakollu, il-prodott aħħari li jkun lest għall-użu wkoll għandu jkun konformi mal-kriterji ekoloġiċi, inkluż mal-kriterju għall-Komposti Organiċi Volatili (il-VOC).

         3.   Il-kisi li jkun immexxi fis-suq kemm għall-użu fuq barra kif ukoll għall-użu fuq ġewwa jrid ikun jissodisfa kemm il-kriterji għaż-żebgħa u l-verniċ ta’ barra mniżżlin f’din id-Deċiżjoni kif ukoll il-kriterji għaż-żebgħa u l-verniċ ta’ ġewwa mniżżlin fid-Deċiżjoni 2009/544/KE (2).
   Artikolu 3
   Il-kriterji ekoloġiċi għall-grupp ta’ prodotti “iż-żebgħa u l-verniċ ta’ barra”, kif ukoll ir-rekwiżiti ta’ valutazzjoni u ta’ verifika relatati, għandhom ikunu validi sa 18.8.2012 li tkun erba’ snin wara d-data tad-dħul fis-seħħ ta’ din id-Deċiżjoni.
   Artikolu 4
   Għal raġunijiet amministrattivi, in-numru tal-kodiċi mogħti lill-grupp ta’ prodotti “iż-żebgħa u l-verniċ ta’ barra” se jkun in-numru “33”.
   Artikolu 5
   Din id-Deċiżjoni hija indirizzata lill-Istati Membri.

      Magħmula fi Brussell, it-13 ta’ Awwissu 2008.

            Għall-Kummissjoni

         Olli REHN

            Membru tal-Kummissjoni

      (1)  ĠU L 237, 21.9.2000, p. 1.

      (2)  Ara paġna 39 ta' dan il-Ġurnal Uffiċjali.

      ANNESS
      A.   IL-QAFAS

         L-għanijiet tal-kriterji

      Dawn il-kriterji għandhom l-għan partikolari li:

                  —

                  jkun hemm l-użu effiċjenti tal-prodotti u t-tnaqqis tal-iskart,

                  —

                  jkun hemm it-tnaqqis tar-riskji ambjentali u ta’ riskji oħrajn (bħalma hu l-ożonu troposferiku) billi jitnaqqsu l-emissjonijiet tas-solventi,

                  —

                  jkun hemm it-tnaqqis ta’ żbokk ta’ sustanzi tossiċi jew ta’ sustanzi li jniġġsu b’xi mod ieħor fl-ilmijiet. Il-kriterji huma ffissati f’livelli li jippromwovu l-ittikkettjar tal-prodotti taż-żebgħa u l-verniċ ta’ barra li għandhom impatt inqas fuq l-ambjent.

         Ir-rekwiżiti tal-valutazzjoni u tal-verifika

      Ir-rekwiżiti speċifiċi tal-valutazzjoni u tal-verifika huma indikati f’kull kriterju.
      Fejn l-applikant huwa mitlub jagħti dikjarazzjonijiet, dokumentazzjoni, analiżi, rapporti ta’ testijiet, jew evidenza oħra sabiex juri li hemm konformità mal-kriterji, huwa mifhum li dawn jistgħu joriġinaw mill-applikant u/jew mill-fornitur/mill-fornituri tiegħu u/jew mill-fornitur/mill-fornituri tagħhom, eċċ., kif xieraq.
      Fejn xieraq, metodi ta’ ttestjar minbarra dawk indikati għal kull kriterju jistgħu jintużaw jekk dawn huma aċċettati mill-korp kompetenti li jkun qed jivvaluta l-applikazzjoni bħala ekwivalenti.
      Fejn xieraq, il-korpi kompetenti jistgħu jeħtieġu dokumentazzjoni ta’ evidenza u jistgħu jwettqu verifiki indipendenti.
      Huwa rrakkomandat li l-korpi kompetenti jqisu l-implimentazzjoni ta’ skemi rikonoxxuti tal-ġestjoni ambjentali, bħall-iskema “EMAS” jew l-“EN ISO14001”, meta jkunu qed jivvalutaw l-applikazzjonijiet u jkunu qed jimmonitorjaw il-konformita mal-kriterji (Nota: mhux meħtieġ li wieħed jimplimenta dawn it-tipi ta’ skemi ta’ ġestjoni).
      Fejn il-kriterji jirreferu għall-ingredjenti, dawn jinkludu s-sustanzi u l-preparazzjonijiet. It-tifsiriet tal-kliem “sustanzi” u “preparazzjonijiet” huma mogħtija fir-Regolament REACH (ir-Regolament (KE) Nru 1907/2006 tal-Parlament Ewropew u l-Kunsill (1).
      Għal kull sustanza mdaħħla li tkun qed tintuża mill-applikant għandha tingħata l-formulazzjoni eżatta tal-prodott lill-korp kompetenti. Kwalunkwe sustanza, inkluż l-impuritajiet, li jkun hemm f’konċentrazzjonijiet ogħla minn 0,01 % (m/m) għandhom jiġu rrappurtati, sakemm ma tkunx speċifikata konċentrazzjoni iktar baxxa x’imkien ieħor fil-kriterji.
      B.   IL-KRITERJI EKOLOĠIĊI

      Il-kriterji kollha għandhom japplikaw għaż-żebgħa u l-verniċ fil-pakkett tagħhom, ħlief għall-kriterju nru 3 li għandu x’jaqsam mal-limiti tal-VOC. F’konformità mad-Direttiva 2004/42/KE (2) al-Parlament Ewropew u l-Kunsill, il-limiti tal-VOC għandhom x’jaqsmu mal-prodott li jkun lest għall-użu u b’hekk il-kontenut massimu tal-VOC għandu jiġi kkalkulat abbażi ta’ kwalunkwe żieda rrakkomandata bħas-sustanzi li jagħtu l-kulur u/jew li jrattbu ż-żebgħa. Għal dan il-kalkolu, se tkun meħtieġa d-dejta li tingħata mill-fornituri tal-materja prima f’dak li għandu x’jaqsam mal-kontenut tas-solidi, il-kontenut tal-VOC u d-densità tal-prodott.
      Il-kriterji nru 1 u 2 japplikaw biss għaż-żebgħa bajda u għaż-żebgħa ta’ kulur ċar (inkluż iż-żebgħa tal-aħħar passata, iż-żebgħa tal-ewwel passata, iż-żebgħa ta’ taħt, u/jew iż-żebgħa intermedjarja).
      Għas-sistemi li jagħtu l-lewn, il-kriterji nru 1 u 2 japplikaw biss għall-bażi l-bajda (il-bażi li jkun fiha l-akbar ammont ta’ TiO2). F’każijiet fejn il-bażi l-bajda ma tkunx tista’ tilħaq ir-rekwiżit ta’ talanqas 6 m2 għal kull litru f’qawwa opaċizzanti ta’ 98 % skont il-kriterju nru 7(a), il-kriterji se jkunu ntlaħqu wara li jingħata lewn ħafif sabiex jiġi prodott il-kulur standard RAL 9010.
      Il-kriterji nru 1 u 2 ma japplikawx għall-kisi trasparenti.
      1.   Il-pigmenti l-bojod

         Il-kontenut tal-pigment l-abjad (il-pigmenti l-bojod inorganiċi li jkollhom indiċi rifrattiv ogħla minn 1,8): Iż-żebgħa għandu jkollha kontenut ta’ pigment abjad daqs jew inqas minn 38 gm. għal kull m2 ta’ saff niexef, b’opaċità ta’ 98 %. Dan ir-rekwiżit ma japplikax għall-verniċ u għal-likwidi li jlewnu lill-injam.

         Il-valutazzjoni u l-verifika: L-applikant għandu jew jipprovdi dikjarazzjoni ta’ nuqqas ta’ użu jewinkella jagħti l-kontenut tal-pigmenti l-bojod u r-rata li biha dawn jixterdu, flimkien ma’ kalkolu ddettaljat li juri li hemm konformità ma’ dan il-kriterju.
      2.   Id-diossidu tat-titanju

         Id-diossidu tat-titanju: L-emissjonijiet u r-rimi tal-iskart mill-produzzjoni ta’ kwalunkwe pigment tad-diossidu tat-titanju li jkun intuża m’għandux jaqbeż il-livelli li ġejjin (kif meħudin mid-Dokument ta’ Referenza dwar l-Aqwa Teknoloġija Disponibbli għall-Manifattura ta’ Volumi Kbar ta’ Kimiċi Inorganiċi (BREF) (Awwissu 2007)):

                  —

                  l-emissjonijiet tal-SOx (espressi bħala SO2): 266 mg. għal kull m2 ta’ saff niexef (opaċità ta’ 98 %),

                  —

                  l-iskart tas-sulfat: 19-il°gm għal kull m2 ta’ saff niexef (opaċità ta’ 98 %),

                  —

                  l-iskart tal-klorur: 3,9, 6,8 u 12,5 gm għal kull m2 ta’ saff niexef (opaċità ta’ 98 %) rispettivament għar-rutil naturali, għar-rutil sintetiku u għall-fdalijiet tal-metalli mhux maħdumin.

         Il-valutazzjoni u l-verifika: L-applikant għandu jew jipprovdi dikjarazzjoni ta’ nuqqas ta’ użu jewinkella jagħti dokumentazzjoni ta’ evidenza li turi l-livelli rispettivi tal-emissjonijiet u tar-rimi tal-iskart għal dawn il-parametri, il-kontenut tad-diossidu tat-titanju tal-prodott, ir-rata li biha dan jixtered, flimkien ma’ kalkoli ddettaljati li juru li hemm konformità ma’ dan il-kriterju.
      3.   Il-komposti organiċi volatili (il-VOC)

      Il-kontenut tal-komposti organiċi volatili (il-VOC) ma għandux jaqbeż il-livelli li ġejjin:

                  Il-Klassifika tal-Prodott (Id-Direttiva 2004/42/KE)

                  Il-limiti tal-VOC (gm/l inkluż l-ilma)

                  Il-kisi għall-ħitan ta’ barra ta’ wiċċ li jrid jinżebagħ li jkun minerali

                  40

                  Iż-żebgħa għat-tirqim ta’ barra u għall-kisi minn barra għall-injam u l-metall inkluż iż-żebgħa ta’ taħt

                  90

                  Il-verniċ u l-likwidi li jlewnu lill-injam għat-tirqim ta’ barra, inklużi l-likwidi li jlewnu lill-injam opaki

                  90

                  Il-likwidi li jlewnu lill-injam ta’ barra b’binja minima

                  75

                  Iż-żebgħa tal-ewwel passata (għall-użu fuq barra)

                  15

                  Iż-żebgħa tal-ewwel passata li tgħaqqad (għall-użu fuq barra)

                  15

                  Il-kisi ta’ rendiment li jkun fih pakkett wieħed

                  100

                  Il-kisi ta’ rendiment reattiv li jkun fih żewġ pakketti u jkun għal użu aħħari speċifiku eż. għall-art

                  100

            F’dan il-kuntest il-komposti organiċi volatili (il-VOC) ifissru kwalunkwe kompost organiku li jkollu temperatura tat-togħlija inizjali ta’ 250 °C jew inqas, imkejla fi pressjoni standard ta’ 101,3kPa kif iddefinita fid-Direttiva 2004/42/KE. Is-subkategoriji għaż-żebgħa u l-verniċ mogħtija fid-Direttiva huma użati sabiex jiġu ddefiniti l-limiti tal-VOC. Dawk il-kategoriji li huma relevanti għall-kisi ta’ barra biss huma murija hawnhekk.

         Il-valutazzjoni u l-verifika: L-applikant għandu jipprovdi dikjarazzjoni ta’ konformità ma’ dan il-kriterju. L-applikant għandu jindika l-kontenut tal-VOC għall-prodotti kollha.
      4.   L-idrokarboni aromatiċi volatili (VAH)

      L-idrokarboni aromatiċi volatili (VAH) ma għandhomx jiżdiedu b’mod dirett mal-prodott qabel jew waqt li jkun qed jingħata lewn ħafif (fejn huwa applikabbli); madanakollu, l-ingredjenti li jinkludu l-VAH jistgħu jiżdiedu sa ammont li permezz tiegħu l-kontenut tal-VAH fil-prodott aħħari ma jaqbiżx iż-0,1 % (m/m).
      F’dan il-kuntest, l-idrokarboni aromatiċi volatili (VAH) ifissru kwalunkwe kompost organiku, kif iddefinit fid-Direttiva 2004/42/KE, li jkollu temperatura tat-togħlija inizjali ta’ 250 °C jew inqas, imkejla fi pressjoni standard ta’ 101,3kPa, u li jkollu talanqas nukleu wieħed aromatiku fil-formula strutturali żviluppata tiegħu.

         Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju, li fiha jiddikjara li ma żdidux VAH ħlief fl-ingredjenti li kienu mmanifatturati minn qabel u, fejn applikabli, għandu jipprovdi dikjarazzjoni mill-fornituri tal-ingredjent li fiha jkun ikkonfermat il-kontenut tal-VAH tiegħu.
      5.   Il-metalli tqal

      Il-metalli tqal li ġejjin jew il-komposti tagħhom ma għandhomx jintużaw bħala ingredjenti fil-prodott jew fil-lewn ħafif (kif inhu applikabbli) (kemm bħala sustanza kif ukoll bħala parti minn kwalunkwe preparazzjoni użata): il-kadmju, iċ-ċomb, il-kromju VI, il-merkurju, l-arseniku, il-barju (ħlief is-sulfat tal-barju), is-silenju, l-antimonju.
      Il-kobalt ukoll ma għandux jiżdied bħala ingredjent ħlief għall-imluħ tal-kobalt li jkunu użati bħala sustanza għat-tnixxif fiż-żebgħa alkidika. Dawn jistgħu jintużaw sa konċentrazzjoni li ma taqbiżx iż-0,05 % (m/m) fil-prodott aħħari, imkejla bħala metall tal-kobalt. Il-kobalt fil-pigmenti huwa wkoll eżenti minn dan ir-rekwiżit.
      Huwa aċċettat li dawn l-ingredjenti jista’ jkollhom traċċi ta’ dawn il-metalli sa 0,01 % (m/m) li jiġu mill-impuritajiet fil-materja prima.

         Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju, kif ukoll dikjarazzjonijiet mill-fornituri tal-ingredjenti (fejn applikabbli).
      6.   Is-sustanzi perikolużi

                  (a)

                     Il-prodott: Il-prodott ma għandux ikun ikklassifikat bħala tossiku ħafna, tossiku, perikoluż għall-ambjent, karċinoġeniku, tossiku għar-riproduzzjoni, ta’ ħsara, korrużiv, mutaġeniku jew bħala irritant (fejn dan hu minħabba l-preżenza ta’ ingredjenti mmarkati R43 biss) f’konformità mad-Direttiva 1999/45/KE tal-Parlament Ewropew u tal-Kunsill (3), qabel jew wara li jingħata lewn ħafif (fejn applikabbli).

                     Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju, flimkien ma’ formola bid-dejta dwar is-sikurezza tal-materjali tal-prodott li tkun tissodisfa r-rekwiżiti tal-Anness II tar-Regolament REACH.

                  (b)

                     L-ingredjenti (tossiċi ħafna, tossiċi, karċinoġeniċi, mutaġeniċi, tossiċi għar-riproduzzjoni): Ma jista’ jintuża l-ebda ingredjent, inkluż dawk użati meta jingħata lewn ħafif (jekk ikun applikabbli) li waqt li jkun qed jiġi applikat ikun ingħatalu jew jista’ jkun ingħatalu kwalunkwe waħda mill-frażijiet ta’ riskju (jew kombinazzjonijiet tagħhom) li ġejjin:

                              —

                              R23 (tossiku jekk ikun hemm inalazzjoni)

                              —

                              R24 (tossiku jekk ikun hemm kuntatt mal-ġilda)

                              —

                              R25 (tossiku jekk jinbela’)

                              —

                              R26 (tossiku ħafna jekk ikun hemm inalazzjoni)

                              —

                              R27 (tossiku ħafna jekk ikun hemm kuntatt mal-ġilda)

                              —

                              R28 (tossiku ħafna jekk jinbela’)

                              —

                              R33 (periklu ta’ effetti kumulattivi)

                              —

                              R39 (periklu ta’ effetti serji ħafna li huma irriversibbli)

                              —

                              R40 (evidenza limitata ta’ effett karċinoġeniku)

                              —

                              R42 (jista’ jikkawża sensibilizzazzjoni jekk ikun hemm inalazzjoni)

                              —

                              R45 (jista’ jikkawża l-kanċer)

                              —

                              R46 (jista’ jikkawża ħsara ġenetika li tintiret)

                              —

                              R48 (periklu ta’ ħsara serja għas-saħħa jekk ikun hemm esponiment fit-tul)

                              —

                              R49 (jista’ jikkawża l-kanċer jekk ikun hemm inalazzjoni)

                              —

                              R60 (jista’ jnaqqas il-fertilità)

                              —

                              R61 (jista’ jikkawża ħsara lit-tarbija mhux imwielda)

                              —

                              R62 (riskju possibbli li tonqos il-fertilità)

                              —

                              R63 (riskju possibbli ta’ ħsara lit-tarbija mhux imwielda)

                              —

                              R68 (riskju possibbli ta’ effetti li huma irriversibbli)

                        kif inhu stabbilit fid-Direttiva tal-Kunsill 67/548/KEE (4), u l-emendi sussegwenti tagħha. Madanakollu, l-ingredjenti attivi użati bħala preżervattivi fil-formula u li huma mogħtija kwalunkwe waħda mill-frażijiet ta’ riskju R23, R24, R25, R26, R27, R28, R39, R40 jew R48 (jew kombinazzjonijiet tagħhom) jistgħu jintużaw sa limitu ta’ 0,1 % (m/m) tal-formulazzjoni totali taż-żebgħa.
                  B’mod alternattiv, tista’ titqies is-Sistema Globali Armonizzata ta’ klassifika (GHS) (5). F’dan il-każ ma għandhomx jintużaw l-ingredjenti, inkluż dawk użati meta jingħata lewn ħafif (jekk ikun applikabbli) li jkunu kklassifikati bil-mod li ġej (jew kombinazzjonijiet tagħhom):

                              —

                              Tossiċità Akuta (orali) – Il-Kategorija Nru I, II, III

                              —

                              Tossiċità Akuta (għall-ġilda) – Il-Kategorija Nru I, II, III

                              —

                              Tossiċità Akuta (inalazzjoni) – Il-Kategorija Nru I, II, III

                              —

                              Sensibilizzazzjoni Respiratorja – Il-Kategorija Nru I

                              —

                              Sustanzi Mutaġeniċi – Il-Kategorija Nru I, II

                              —

                              Sustanzi Karċinoġeniċi - Il-Kategorija Nru I, II

                              —

                              Sustanzi Tossiċi għar-Riproduzzjoni – Il-Kategorija Nru I, II

                              —

                              Tossiċità Sistemika li Tolqot Organu Speċifiku (esponiment ta’ darba) - Il-Kategorija Nru I, II

                              —

                              Tossiċità Sistemika li Tolqot Organu Speċifiku (esponiment ripetut) - Il-Kategorija Nru I, II

                        kif inhu stabbilit fl-ST/SG/AC.10/30 (6) u rivedut fl-ST/SG/AC.10/34/Add.3 dwar is-Sistema Globali Armonizzata dwar il-Klassifika u l-Ittikkettjar tal-Kimiki. Madanakollu, ingredjenti attivi li jintużaw bħala preżervattivi fil-formula u li tingħatalhom kwalunkwe waħda mill-kategoriji tal-GHS li ġejjin, jistgħu jintużaw sa limitu ta’ 0,1 % (m/m) tal-formulazzjoni totali taż-żebgħa:

                              —

                              Tossiċità Akuta (orali, għall-ġilda, inalazzjoni) – I, II, III (orali u għall-ġilda biss);

                              —

                              Tossiċità Sistemika li Tolqot Organu Speċifiku (esponiment ta’ darba u/jew ripetut) - I, II (jew kombinazzjonijiet tagħhom) u;

                              —

                              Karċinoġeniċità tal-Kategorija Nru II.

                        Il-Metil Etil Ketoksim jista’ jintuża fiż-żebgħa alkidika sa limitu ta’ 0,3 % (m/m).

                     Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju, flimkien ma’ formola bid-dejta dwar is-sikurezza tal-materjali tal-prodott li tkun tissodisfa r-rekwiżiti tal-Anness II tar-Regolament REACH.

                  (c)

                     L-ingredjenti (perikolużi għall-ambjent): L-ebda ingredjent, inkluż dawk użati meta jingħata lewn ħafif (jekk ikun applikabbli) li waqt li jkun qed jiġi applikat ikun ingħatalu jew jista’ jkun ingħatalu kwalunkwe waħda mill-frażijiet ta’ riskju li ġejjin, ma jista’ jaqbeż it-2 % (m/m).

                              —

                              N R50 (tossiku ħafna għall-organiżmi akkwatiċi),

                              —

                              (tossiku ħafna għall-organiżmi akkwatiċi, jista’ jikkawża effetti negattivi fit-tul fl-ambjent akkwatiku),

                              —

                              (tossiku għall-organiżmi akkwatiċi, jista’ jikkawża effetti negattivi fit-tul fl-ambjent akkwatiku),

                              —

                              (ta’ ħsara għall-organiżmi akkwatiċi, jista’ jikkawża effetti negattivi fit-tul fl-ambjent akkwatiku),

                              —

                              R51 (tossiku għall-organiżmi akkwatiċi),

                              —

                              R52 (ta’ ħsara għall-organiżmi akkwatiċi),

                              —

                              R53 (jista’ jikkawża effetti negattivi fit-tul fl-ambjent akkwatiku),

                        kif inhu stabbilit fid-Direttiva 67/548/KEE jew fid-Direttiva 1999/45/KE,
                  B’mod alternattiv, tista’ titqies is-Sistema Globali Armonizzata dwar il-klassifika (GHS) (7). F’dan il-każ l-ebda ingredjent, inkluż dawk użati meta jingħata lewn ħafif (jekk ikun applikabbli), li waqt li jkun qed jiġi applikat ikun ingħata jew jista’ jingħata kwalunkwe waħda mill-kategoriji li ġejjin, ma jista’ jaqbeż it-2 % (m/m):
                  Il-kategoriji tat-Tossiċità Akkwatika (u l-kombinazzjonijiet tagħhom):

                              —

                              Akuta Nru I, II, III

                              —

                              Kronika Nru I, II, III, IV

                        kif inhu stabbilit fl-ST/SG/AC.10/30 u rivedut fl-ST/SG/AC.10/34/Add.3 dwar is-Sistema Globali Armonizzata dwar il-Klassifika u l-Ittikkettjar tal-Kimiki.
                  F’kull każ, is-somma totali tal-ingredjenti kollha li, waqt li jkunu qed jiġu applikati, jkunu ngħataw jew jistgħu jingħataw kwalunkwe waħda minn dawn il-frażijiet ta’ riskju (jew kombinazzjonijiet tagħhom) jew kwalunkwe waħda minn dawn il-klassifiki tal-GHS, m’għandhiex taqbeż l-4 % (m/m).
                  Dan ir-rekwiżit ma japplikax għall-ammonja jew għall-alkil tal-ammonja.
                  Dan ir-rekwiżit ma jaffettwax l-obbligu li jiġi ssodisfat ir-rekwiżit imniżżel fil-kriterju 6(a) t’hawn fuq.

                     Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju, flimkien ma’ formoli bid-dejta dwar il-lista tal-ingredjenti u dwar is-sikurezza tal-materjali ta’ kull ingredjent, li jkunu jissodisfaw ir-rekwiżiti tal-Anness II tar-Regolament REACH.

                  (d)

                     L-alkilfenoletoksilati (APEOs): L-APEOs ma għandhomx jintużaw fil-prodott qabel jew waqt li jkun qed jingħata lewn ħafif (jekk ikun applikabbli).

                     Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju.

                  (e)

                     Il-komposti tal-iżotijażolinon: Il-kontenut tal-komposti tal-iżotijażolinon fil-prodott ma għandhomx jaqbżu ż-0,05 % (m/m) qabel jew wara li jingħata lewn ħafif (jekk ikun applikabbli). Għall-kisi għall-injam, il-komposti tal-iżotijażolinon ma għandhomx jaqbżu ż-0,2 % (m/m). Bl-istess mod, il-kontenut tat-taħlita ta’ 5-kloro-2-metil-2H-iżotijażol-3-on (KE Nru 247-500-7) u 2-metil-2H-iżotijażol-3-on (KE Nru 220-239-6) (3:1) ma għandux jaqbeż iż-0,0015 % (m/m).

                     Il-valutazzjoni u l-verifika: L-applikant għandu jipprovdi dikjarazzjoni ta’ konformità ma’ dan il-kriterju, li jindika l-ammonti (jekk ikunu ntużaw).

                  (f)

                  Is-sulfonati tal-alkil perfluworinati (PFAS), l-aċidi karboksiliċi perfluworinati (PFCA), inkluż l-Aċidu Perfluworooktanojku (PFOA) u s-sustanzi relatati li huma elenkati fil-listi tal-OECD msejħin “Il-listi preliminari tal-PFOS, PFAS, PFOA, PFCA, il-komposti relatati u l-kimiki li jistgħu jiddegradaw f’PFCA (kif riveduti fl-2007)” mhumiex permessi fil-prodott. Il-lista tal-OECD qed tingħata fl-Anness ta’ dan id-dokument dwar il-kriterji.

                     Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju.

                  (g)

                     Il-formaldeide: Ma għandhomx jiżdiedu formaldeidi liberi. Donaturi tal-formaldeide jistgħu jiżdiedu biss f’tali kwantitajiet li jiżguraw li l-kontenut aħħari tal-formaldeidi liberi li jirriżultaw wara li jingħata lewn ħafif (jekk ikun applikabbli) ma jaqbiżx iż-0,001 % (m/m).

                     Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju. Barra minn hekk, l-applikant għandu jipprovdi r-riżultati ta’ testijiet mogħtija mill-fornituri tal-materja prima li jkunu wżaw il-metodu ta’ ttestjar VdL-RL 03 (il-Linja ta’ gwida nru 3 tal-VdL) “Il-konċentrazzjoni tal-formaldeide fil-bott iddeterminata permezz tal-metodu tal-aċetil-aċeton” kif ukoll il-kalkoli li jorbtu d-dejta minn dawn it-testijiet mal-prodott aħħari sabiex juru li l-konċentrazzjoni aħħarija massima possibbli tal-formaldeide rrilaxxat minn sustanzi li jirrilaxxaw il-formaldeide mhix ogħla minn 0 001 % (m/m). B’mod alternattiv, il-formaldeide li ġej mid-donaturi tal-formaldeide jista’ jitkejjel fil-prodott aħħari bbażat fuq il-kromatografija f’fażi likwida, b’rendiment għoli, bl-użu ta’ metodu nazzjonali standard jew metodu vvalidat kif deskritt fl-ISO/IEC 17025.

                  (h)

                     Is-Solventi Organiċi Aloġenati: Minkejja l-kriterji nri 6a, 6b u 6c, qabel jew waqt li jkun qed jingħata lewn ħafif (fejn huwa applikabbli), fil-prodott jistgħu jintużaw biss il-komposti aloġenati li waqt li jkunu qed jiġu applikati, jkunu ġew ivvalutati għar-riskju u ma jkunux ġew ikklassifikati bil-frażijiet ta’ riskju (jew kombinazzjonijiet tagħhom): R26/27, R45, R48/20/22, R50, R51, R52, R53, R50/53, R51/53, R52/53 u R59 f’konformità mad-Direttivi 67/548/KEE u 1999/45/KE.

                     Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju.

                  (i)

                     Il-ftalati: Minkejja l-kriterji nri 6a, 6b u 6c, qabel jew waqt li jkun qed jingħata lewn ħafif (fejn huwa applikabbli), fil-prodott jistgħu jintużaw biss il-ftalati li waqt li jkunu qed jiġu applikati, jkunu ġew ivvalutati għar-riskju u ma jkunux ġew ikklassifikati bil-frażijiet ta’ riskju (jew kombinazzjonijiet tagħhom): R60, R61, R62, R50, R51, R52, R53, R50/53, R51/53, u R52/53, f’konformità mad-Direttiva 67/548/KEE u l-emendi tagħha. Barra minn hekk, id-DNOP (ftalat tad-di-n-oktil), id-DINP (ftalat tad-di-iżononil), u d-DIDP (ftalat tad-di-iżodekil) mhumiex permessi fil-prodott.

                     Il-valutazzjoni u l-verifika: L-applikant għandu jipprovdi dikjarazzjoni dwar il-konformità ma’ dan il-kriterju.

            7.   Kemm hu tajjeb għall-użu

                  (a)

                     Ir-rata ta’ tixrid: Iż-żebgħa l-bajda u ż-żebgħa ta’ kulur ċar (inkluż iż-żebgħa tal-aħħar passata, iż-żebgħa tal-ewwel passata, iż-żebgħa ta’ taħt, u/jew iż-żebgħa intermedjarja) għandu jkollhom rata ta’ tixrid (f’qawwa opaċizzanti ta’ 98 %) ta’ mill-inqas 6 m2 għal kull litru tal-prodott.
                  Għas-sistemi li jagħtu l-lewn, dan il-kriterju japplika biss għall-bażi l-bajda (il-bażi li jkun fiha l-akbar ammont ta’ TiO2). F’każ li l-bażi l-bajda ma tkunx tista’ tilħaq ir-rekwiżit ta’ mill-inqas 6 m2 għal kull litru f’qawwa opaċizzanti ta’ 98 %, il-kriterju se jkun intlaħaq wara li jingħata lewn ħafif lill-bażi l-bajda sabiex jiġi prodott il-kulur standard RAL 9010. Dan il-kriterju m’għandux japplika għall-bażijiet l-oħrajn kollha użati fil-manifattura ta’ prodotti li jkunu ngħataw lewn ħafif – dawn huma bażijiet li b’mod ġenerali jkun fihom inqas TiO2, u li ma jkunux jistgħu jilħqu r-rekwiżit ta’ mill-inqas 6 m2 għal kull litru tal-prodott f’qawwa opaċizzanti ta’ 98 %. Għaż-żebgħa li tkun parti minn sistema li tagħti l-lewn, l-applikant għandu javża lill-utent aħħari fuq il-pakkett tal-prodott u/jew fuq il-POS dwar liema kulur jew liema żebgħa tal-ewwel passata/żebgħa ta’ taħt (jekk possibbli li tkun ingħatat l-Ekotikketta Ewropea) għandu jintuża bħala l-kisi tal-bażi qabel ma jiġi applikat il-kulur iktar skur.
                  Iż-żebgħa tal-ewwel passata li jkollha karatteristiċi speċifiċi sabiex tibblokka/tissiġilla u tippenetra/tgħaqqad u ż-żebgħa tal-ewwel passata li jkollha karatteristiċi speċjali ta’ adeżjoni mal-uċuħ tal-aluminju u l-uċuħ iggalvanizzati għandu jkollha rata ta’ tixrid (f’qawwa opaċizzanti ta’ 98 %) ta’ mill-inqas 6 m2 għal kull litru tal-prodott.
                  Iż-żebgħa elastomerika għandu jkollha rata ta’ tixrid (f’qawwa opaċizzanti ta’ 98 %) ta’ mill-inqas 4 m2 għal kull litru tal-prodott.
                  Dan ir-rekwiżit ma japplikax għall-verniċ, għal-likwidi li jlewnu lill-injam, għall-kisi tal-art, għaż-żebgħa tal-art, għaż-żebgħa ta’ taħt, għaż-żebgħa l-oħra ta’ adeżjoni tal-ewwel passata, jew għal kwalunkwe kisi trasparenti ieħor.

                     Il-valutazzjoni u l-verifika: L-applikant għandu jipprovdi rapport tat-test magħmul bil-metodu ISO 6504/1 (Iż-żebgħa u l-verniċ – id-determinazzjoni tal-qawwa opaċizzanti – Il-Parti nru 1: il-metodu Kubelka-Munk għaż-żebgħa l-bajda u ż-żebgħa ta’ kulur ċar) jew 6504/3 (Il-Parti nru 3: id-determinazzjoni tal-proporzjon tal-kuntrast (l-opaċità) għaż-żebgħa ta’ kulur ċar f’rata fissa ta’ tixrid), jew bil-metodu NF T 30 073 (jew ekwivalenti) (għal żebgħa ddiżinjata speċjalment sabiex toħloq effett dekorattiv tridimensjonali u kkaratterizzata minn kisja magħquda ħafna). Għall-bażijiet użati fil-manifattura ta’ prodotti li jkunu ngħataw lewn ħafif li ma jkunux evalwati skont ir-rekwiżiti msemmijin hawn fuq, l-applikant għandu juri evidenza li l-utent aħħari ġie avżat biex juża żebgħa tal-ewwel passata u/jew żebgħa ta’ taħt griża (jew ta’ kulur ieħor rilevanti) qabel ma juża l-prodott.

                  (b)

                     Ir-reżistenza għall-ilma: Il-verniċ, il-kisi u ż-żebgħa tal-art għandu jkollhom reżistenza għall-ilma, kif iddeterminat bl-ISO 2812-3, hekk li wara li jkunu esposti għalih għal 24 siegħa u jkollhom 16-il siegħa biex jinxfu, ma jkollhom l-ebda tibdil fil-lostru jew fil-kulur.

                     Il-valutazzjoni u l-verifika:L-applikant għandu jipprovdi rapport tat-test magħmul bil-metodu ISO 2812-3 (Iż-żebgħa u l-verniċ – id-determinazzjoni tar-reżistenza għal-likwidi – Il-Parti nru 3: Metodu li juża midjum assorbenti).

                  (c)

                     L-adeżjoni: Iż-żebgħa tal-bini (ħlief għaż-żebgħa trasparenti tal-ewwel passata) għandha tgħaddi mit-test tal-qligħ (“pull-off”) EN 24624 (ISO 4624) għall-adeżjoni, u l-kisi tal-art, iż-żebgħa tal-art u ż-żebgħa ta’ taħt għall-konkos, il-kisi għall-injam u għall-metall għandhom iġibu marka ta’ mill-inqas 2 fil-metodu tal-qatgħa djagonali EN 2409 għall-adeżjoni. Huwa u jitwettaq it-test EN 24624, f’każ fejn is-saħħa tal-koeżjoni tal-wiċċ li jrid jinżebagħ tkun inqas mis-saħħa ta’ adeżjoni taż-żebgħa, allura l-prodott jitqies li għadda mit-test, mill-bqija l-adeżjoni taż-żebgħa trid tkun ogħla mill-valur ta’ 1.5MPa li fih prodott ikun għadda mit-test.
                  L-applikant għandu jevalwa ż-żebgħa tal-ewwel passata u/jew iż-żebgħa tal-aħħar passata waħedhom jew it-tnejn li huma bħala parti minn sistema (meta tiġi ttestjata s-sistema għandha tkun tirrigwarda prodotti li jekk possibbli jkunu ngħataw l-Ekotikketta Ewropea (ħlief għas-sistemi ddiżinjati għall-uċuħ tal-metall). Meta ż-żebgħa tal-aħħar passata tkun qed tiġi ttestjata waħedha din se titqies l-agħar każ possibbli f’dak li għandu x’jaqsam mal-adeżjoni.

                     Il-valutazzjoni u l-verifika: L-applikant għandu jipprovdi rapport tat-test magħmul bil-metodu EN ISO 2409 jew EN 24624 (ISO 4624), kif applikabbli.

                  (d)

                     Il-brix: Il-kisi u ż-żebgħa tal-art għandu jkollhom reżistenza għall-brix li ma taqbiżx is-70 mg ta’ telf tal-piż wara 1 000 ċiklu ta’ ttestjar b’piż ta’ 1 000 gm u rota tas-CS10 skont l-EN ISO 7784-2:2006.

                     Il-valutazzjoni u l-verifika: L-applikant għandu jipprovdi rapport tat-test magħmul bil-metodu EN ISO 7784-2:2006 li juri l-konformità ma’ dan il-kriterju.

                  (e)

                     L-effetti tat-temp: Iż-żebgħa tal-aħħar passata għall-bini u ż-żebgħa tal-aħħar passata għall-injam u għall-metall, inkluż il-verniċ, għandhom ikunu esposti għall-effetti tat-temp artifiċjali f’apparat li jinkludi lampi fluworexxenti tal-UV u sprej tal-kondensazzjoni jew tal-ilma skont 11507:2007. Iż-żebgħa tal-bini għandha tkun esposta għall-kundizzjonijiet ta’ ttestjar għal 1 000 siegħa, waqt li ż-żebgħa tal-aħħar passata għall-injam u għall-metall (inkluż il-verniċ) għandha tkun esposta għall-kundizzjonijiet ta’ ttestjar għal 500 siegħa. Il-kundizzjonijiet ta’ ttestjar huma: UVA 4 sigħat/60 °C + umdità 4 sigħat/50 °C.
                  B’mod alternattiv, iż-żebgħa tal-aħħar passata u l-verniċ għall-injam jistgħu jkunu esposti għall-effetti tat-temp għal 500 siegħa fl-apparat tal-effetti aċċellerati tat-temp QUV b’esponiment ċikliku bir-radjazzjoni tal-UV(A) u bit-tifrix tal-isprej skont EN 927-6.
                  It-tibdil fil-kulur tal-kampjuni li jkunu esposti għall-effetti tat-temp ma għandux ikun ta’ iktar minn ΔΕ*=4 u t-tnaqqis fil-lostru tal-verniċ ma għandux ikun ta’ iktar minn 30 % tal-valur inizjali tiegħu. Il-lostru għandu jitkejjel billi jintuża l-ISO 2813. Il-kriterju għat-tibdil fil-kulur ma japplikax għall-bażijiet u l-verniċ trasparenti.
                  Għall-kisi tal-aħħar passata tal-bini u għaż-żebgħa tal-aħħar passata għall-injam u għall-metall (fejn ikun applikabbli), it-tfarfir tal-kulur għandu jkun ittestjat bil-metodu EN ISO 4628-6:2007 wara li l-kampjuni jkunu ġew esposti għall-effetti tat-temp. Il-kisi għandu jġib marka ta’ 1,5 jew marka aħjar (0,5 jew 1,0) f’dan it-test. Fl-istandard hemm referenzi illustrati.
                  Il-parametri li ġejjin ukoll għandhom ikunu evalwati għall-kisi tal-aħħar passata tal-bini u għaż-żebgħa tal-aħħar passata għall-injam u għall-metall wara li l-kampjuni jkunu ġew esposti għall-effetti tat-temp.

                              —

                              It-twaqqigħ ta’ frak taż-żebgħa skont l-ISO 4628-5:2003; densità tal-farka ta’ 2 jew inqas, daqs tal-farka ta’ 2 jew inqas

                              —

                              It-tixqiq taż-żebgħa skont l-ISO 4628-4:2003; ammont tat-tixqiq ta’ 2 jew inqas, daqs tat-tixqiqa ta’ 3 jew inqas

                              —

                              It-tligħ ta’ bżieżaq fiż-żebgħa skont l-ISO 4628-2:2003; densità tat-tligħ ta’ 3 jew inqas, daqs tal-biċċa l-imtella’ ta’ 3 jew inqas

                        Minħabba l-għadd kbir ta’ kuluri possibbli għal ilwien ħfief, dawn it-testijiet se jkunu llimitati għaż-żebgħa ta’ bażi użata.

                     Il-valutazzjoni u l-verifika: L-applikant għandu jipprovdi rapporti tat-test magħmul jew bl-użu tal-ISO11507:2007 skont il-parametri speċifikati, jew bl-użu tal-EN 927-6, jew tat-tnejn (jekk ikunu relevanti). Barra minn hekk, l-applikant għandu jipprovdi rapporti tat-test magħmul bl-użu tal-EN ISO 4628-2, 4, 5, u 6 fejn applikabbli. L-applikant għandu wkoll jipprovdi dikjarazzjoni li (fejn applikabbli) it-tibdil fil-kulur tal-kisi jaqa’ fi ħdan il-parametru stabbilit f’dan id-dokument.

                  (f)

                     Il-permeabbiltà tal-fwar tal-ilma: Fejn ikun qed jingħad li ż-żebgħa ta’ barra għall-bini u għal fuq il-konkos tħalli l-arja tgħaddi minnha, iż-żebgħa għandha tiġi kklassifikata fil-Klassi Nru II (permeabbiltà medja tal-fwar) jew fi klassi aħjar skont il-metodu ta’ ttestjar EN ISO 7783-2. Minħabba l-għadd kbir ta’ kuluri potenzjali għal ilwien ħfief, dan il-kriterju se jkun illimitat għall-ittestjar taż-żebgħa ta’ bażi użata; dan ir-rekwiżit ma japplikax għaż-żebgħa trasparenti tal-ewwel passata.

                     Il-valutazzjoni u l-verifika: L-applikant għandu jipprovdi rapport tat-test magħmul bil-metodoloġija tal-EN ISO 7783-2.

                  (g)

                     Il-permeabbiltà tal-ilma f’forma likwida: Fejn ikun qed jingħad li ż-żebgħa ta’ barra għall-bini u għal fuq il-konkos ma tħallix l-ilma jidħol jew li hi elastomerika, il-kisi għandu jiġi kklassifikat fil-Klassi Nru III (permeabbiltà baxxa tal-likwidu) skont il-metodu msejjaħ id-DIN EN 1062-3:1999. Minħabba l-għadd kbir ta’ kuluri potenzjali għal ilwien ħfief, dan il-kriterju se jkun illimitat għall-ittestjar taż-żebgħa ta’ bażi użata. Iż-żebgħa tal-bini l-oħra kollha se tkun ikklassifikata fil-Klassi Nru II (permeabbiltà medja tal-likwidu) jew fi klassi aħjar skont il-metodu ta’ ttestjar DIN EN 1062-3:1999.

                     Il-valutazzjoni u l-verifika: L-applikant għandu jipprovdi rapport tat-test magħmul bil-metodoloġija tad-DIN EN 1062-3:1999.

                  (h)

                     Ir-reżistenza fungali: Fejn ikun qed jingħad li l-kisi tal-aħħar passata tal-bini għandu karatteristiċi ta’ kontra l-fungi, il-kisi għandu jkollu marka ta’ 2 jew marka aħjar (kopertura fungali ta’ inqas minn 10 %), kif iddeterminat bil-metodu msejjaħ il-BS 3900:G6. Minħabba l-għadd kbir ta’ kuluri possibbli għal ilwien ħfief, dan il-kriterju se jkun illimitat għall-ittestjar taż-żebgħa ta’ bażi użata.

                     Il-valutazzjoni u l-verifika: L-applikant għandu jipprovdi rapport tat-test magħmul bil-metodoloġija tal-BS 3900:G6.

                  (i)

                     L-għeluq tat-tixqiq: Fejn ikun qed jingħad li ż-żebgħa tal-bini (jew għal fuq il-konkos) għandha karatteristiċi elastomeriċi, din għandha tkun ikklassifikata tal-inqas bħala A1 fi 23 °C skont id-DIN EN 1062-7:2004. Minħabba l-għadd kbir ta’ kuluri potenzjali għal ilwien ħfief, dan il-kriterju se jkun illimitat għall-ittestjar taż-żebgħa ta’ bażi użata.

                     Il-valutazzjoni u l-verifika: L-applikant għandu jipprovdi rapport tat-test magħmul bil-metodoloġija tad-DIN EN 1062-7:2004.

                  (j)

                     Ir-reżistenza għall-alkali: Iż-żebgħa tal-bini u ż-żebgħa tal-ewwel passata m’għandhom juru l-ebda ħsara li tidher meta l-kisi jkun immarkat għal 24 siegħa b’soluzzjoni ta’ 10 % tal-NaOH skont il-metodu msejjaħ l-ISO 2812-4:2007. L-evalwazzjoni ssir wara perjodu ta’ rkupru ta’ 24 siegħa biex jinxfu.

                     Il-valutazzjoni u l-verifika: L-applikant għandu jipprovdi rapport tat-test magħmul bil-metodoloġija tal-ISO 2812-4:2007.

            8.   Tagħrif għall-konsumatur

      It-tagħrif ta’ hawn taħt għandu jintwera fuq il-pakkett jew ikun mehmuż mal-pakkett:

                  —

                  l-użu, il-wiċċ li jrid jinżebagħ u l-kundizzjonijiet għall-użu li l-prodott ikun maħsub għalihom. Dan għandu jinkludi pariri dwar il-ħidma preparatorja eċċ., bħalma huma l-preparazzjoni korretta tal-wiċċ li jrid jinżebagħ, pariri fuq kif għandu jintuża fuq barra (fejn xieraq), jew it-temperatura;

                  —

                  rakkomandazzjonijiet ta’ kif għandhom jitnaddfu l-għodda u l-ġestjoni xierqa tal-iskart (sabiex jitnaqqas it-tniġġis tal-ilma). Dawn ir-rakkomandazzjonijiet għandhom ikunu adattati għat-tip ta’ prodott ikkonċernat u għall-qasam tal-applikazzjoni kkonċernat u jistgħu jinkludu stampi li jispjegaw l-użu fejn xieraq;

                  —

                  rakkomandazzjonijiet dwar il-kundizzjonijiet ta’ ħażna tal-prodott wara li jinfetaħ (sabiex jiġi llimitat l-iskart solidu), inklużi pariri fuq is-sikurezza fejn xieraq;

                  —

                  għall-kisi iktar skur li għalih ma japplikax il-krietrju 7(a), għandu jingħata parir dwar l-użu taż-żebgħa tal-ewwel passata jew taż-żebgħa tal-bażi l-korretta (jekk possibbli li tkun ingħatat l-Ekotikketta Ewropea);

                  —

                  test li jagħti parir li ż-żebgħa li ma tintużax teħtieġ ġestjoni speċjalizzata sabiex tintrema b’mod sikur fl-ambjent u li għaldaqstant m’għandhiex tintrema mal-iskart domestiku jew tinxtered ‘il barra. Għandu jintalab parir dwar ir-rimi u l-ġbir mill-awtorità lokali,

                  —

                  rakkomandazzjonijiet dwar miżuri preventivi ta’ protezzjoni għal min ikun qed jiżbogħ. It-test li ġej (jew test ekwivalenti) għandu jintwera fuq il-pakkett jew ikun mehmuż mal-pakkett:
                  Għal aktar tagħrif dwar ir-raġuni għaliex dan il-prodott ingħata l-Fjura, jekk jogħġbok żur is-sit tal-Internet li ġej: http://ec.europa.eu/environment/ecolabel.

         Il-valutazzjoni u l-verifika: Għandu jingħata kampjun tal-pakkett tal-prodott mal-applikazzjoni, flimkien ma’ dikjarazzjoni korrispondenti dwar il-konformità ma’ dawn il-kriterji, kif xieraq.
      9.   It-tagħrif li jidher fuq l-ekotikketta

      Il-kaxxa nru 2 tal-ekotikketta għandu jkollha l-kliem li ġej:

                  —

                  rendiment tajjeb għall-użu fuq barra,

                  —

                  is-sustanzi perikolużi huma ristretti,

                  —

                  kontenut baxx ta’ solventi

         Il-valutazzjoni u l-verifika: L-applikant għandu jagħti kampjun tal-pakkett tal-prodott li juri t-tikketta, flimkien ma’ dikjarazzjoni dwar il-konformità ma’ dan il-kriterju.

         (1)  ĠU L 396, 30.12.2006, p. 1.

         (2)  ĠU L 143, 30.4.2004, p. 87.

         (3)  ĠU L 200, 30.7.1999, p.1.

         (4)  ĠU L 196, 16.8.1967, p. 1.

         (5)  Fis-27 ta’ Ġunju 2007, il-Kummissjoni Ewropea adottat il-“Proposta għal Regolament tal-Parlament Ewropew u tal-Kunsill dwar il-klassifikazzjoni, l-ittikkettjar u l-ippakkjar tas-sustanzi u t-taħlitiet, u li jemenda d-Direttiva 67/548/KEE u r-Regolament (KE) Nru 1907/2006” (COM(2007) 355 finali). Għal aktar tagħrif dwar kif is-sistema eżistenti u l-GHS jikkoinċidu f’ċerti partijiet irreferi għall-Anness VII fil-Volum III tal-proposta li ġiet adottata: http://ec.europa.eu/enterprise/reach/docs/ghs/ghs_prop_vol_iii_en.pdf

         (6)  Il-Kumitat ta’ Esperti tan-Nazzjonijiet Uniti dwar it-Trasport ta’ Prodotti Perikolużi u dwar is-Sistema Globali Armonizzata dwar il-Klassifika u l-Ittikkettjar tal-Kimiki: http://www.unece.org/trans/main/dgdb/dgcomm/ac10rep.html

         (7)  Ara nota 5 ta' qiegħ il-paġna.


title: Deċiżjoni tal-Kunsill 2005/426/PESK tas- 6 ta' Ġunju 2005 dwar l-implimentazzjoni tal-Pożizzjoni Komuni 2004/694/PESK dwar miżuri ulterjuri ta’ sostenn għall-implimentazzjoni effettiva tal-mandat tat-Tribunal Kriminali Internazzjonali għal dik li qabel kienet il-Jugoslavja (ICTY)

text:
               16.6.2006

               MT

               Il-Ġurnal Uffiċjali ta’ l-Unjoni Ewropea

               111

         DEĊIŻJONI TAL-KUNSILL 2005/426/PESK
   tas-6 ta' Ġunju 2005
   dwar l-implimentazzjoni tal-Pożizzjoni Komuni 2004/694/PESK dwar miżuri ulterjuri ta’ sostenn għall-implimentazzjoni effettiva tal-mandat tat-Tribunal Kriminali Internazzjonali għal dik li qabel kienet il-Jugoslavja (ICTY)
   IL-KUNSILL TA’ L-UNJONI EWROPEA,
   Wara li kkunsidra l-Pożizzjoni Komuni 2004/694/PESK (1) u b’mod partikolari l-Artikolu 2 tagħha, flimkien mat-tieni inċiż ta’ l-Artikolu 23(2) tat-Trattat dwar l-Unjoni Ewropea,
   Billi:

               (1)

               Taħt it-termini tal-Pożizzjoni Komuni 2004/694/PESK il-Kunsill adotta miżuri sabiex jiffriża l-fondi u r-riżorsi ekonomiċi kollha li jappartjenu lil persuni fiżiċi akkużati mit-Tribunal Kriminali Internazzjonali għal dik li qabel kienet il-Jugoslavja (ICTY).

               (2)

               Fit-18 ta’ April 2005 il-Kunsill adotta d-Deċiżjoni 2005/316/PESK li fiha l-aħħar emendi għal-lista fl-Anness għall-Pożizzjoni Komuni 2004/694/PESK.

               (3)

               Wara t-trasferiment tas-Sur Vujadin POPOVIC u s-Sur Nebosja PAVKOVIC għall-unitajiet ta’ detenzjoni ta’ l-ICTY, l-ismijiet tagħhom għandhom jitneħħew mil-lista.

               (4)

               Fit-22 ta’ April 2005 l-ICTY adottat “Ordni li tagħti permess li titneħħa mingħajr preġudizzju l-akkuża kontra Goran BOROVNICA”, li hu preżunt mejjet. Ismu wkoll għandu jitneħħa mil-lista.

               (5)

               Huwa neċessarju li l-lista li tinsab fl-Anness għall-Pożizzjoni Komuni 2004/694/PESK tiġi adattata għaldaqstant,

         IDDEĊIEDA KIF ĠEJ:
   Artikolu 1
   Il-lista ta’ persuni stabbilita fl-Anness għall-Pożizzjoni Komuni 2004/694/PESK għandha tiġi sostitwita bit-test stabbilit fl-Anness għal din id-Deċiżjoni.
   Artikolu 2
   Din id-Deċiżjoni għandu jkollha effett fid-data ta’ l-adozzjoni tagħha.
   Artikolu 3
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmula fi Brussel, 6 ta' Ġunju 2005.

            Għall-Kunsill

            Il-President

         J. KRECKÉ

      (1)  ĠU L 315, 14.10.2004, p. 52. Pożizzjoni Komuni kif emendata l-aħħar bid-Deċiżjoni 2005/316/PESK (ĠU L 100, 20.4.2005, p. 54).

      ANNESS

            “ANNESS
            Lista tal-persuni msemmija fl-Artikolu 1

                        Isem: DJORDJEVIC Vlastimir
                        Data tat-twelid: 1948
                        Post tat-twelid: Vladicin Han, Serbja u Montenegro
                        Nazzjonalità: Serbja u Montenegro

                        Isem: GOTOVINA Ante
                        Data tat-twelid: 12.10.1955
                        Post tat-twelid: Il-Gżira ta’ Pasman, Muniċipalità ta’ Zadar, Repubblika tal-Kroazja
                        Nazzjonalità: Kroata Franċiża

                        Isem: HADZIC Goran
                        Data tat-twelid: 7.9.1958
                        Post tat-twelid: Vinkovci, Repubblika tal-Kroazja
                        Nazzjonalità: Serbja u Montenegro

                        Isem: KARADZIC Radovan
                        Data tat-twelid: 19.6.1945
                        Post tat-twelid: Petnjica, Savnik, Montenegro, Serbja u Montenegro.
                        Nazzjonalità: Bosnja u Ħerzegovina

                        Isem: LUKIC Milan
                        Data tat-twelid: 6.9.1967
                        Post tat-twelid: Visegrad, Bosnja u Ħerzegovina
                        Nazzjonalità: Bosnja u Ħerzegovina
                        Possibbilment Serbja u Montenegro

                        Isem: LUKIC Sredoje
                        Data tat-twelid: 5.4.1961
                        Post tat-twelid: Visegrad, Bosnja u Ħerzegovina
                        Nazzjonalità: Bosnja u Ħerzegovina
                        Possibbilment Serbja u Montenegro

                        Isem: MLADIC Ratko
                        Data tat-twelid: 12.3.1942
                        Post tat-twelid: Bozanovici, Muniċipalità ta’ Kalinovik, Bosnja u Ħerzegovina
                        Nazzjonalità: Bosnja u Ħerzegovina
                        Possibbilment Serbja u Montenegro

                        Isem: TOLIMIR Zdravko
                        Data tat-twelid: 27.11.1948
                        Post tat-twelid:
                        Nazzjonalità: Bosnja u Ħerzegovina

                        Isem: ZELENOVIC Dragan
                        Data tat-twelid: 12.2.1961
                        Post tat-twelid: Foca, Bosnja u Ħerzegovina
                        Nazzjonalità: Bosnja u Ħerzegovina

                        Isem: ZUPLJANIN Stojan
                        Data tat-twelid: 22.9.1951
                        Post tat-twelid: Kotor Varos, Bosnja u Ħerzegovina
                        Nazzjonalità: Bosnja u Ħerzegovina”